Биби Марямнинг уч сирли башорати. Португалияда рўй берган Фотима мўъжизаси тарихи - Daryo\n13:11, 13.10.2020 80963\nБиби Марямнинг уч сирли башорати. Португалияда рўй берган Фотима мўъжизаси тарихи\nҚуёш билан боғлиқ ғайриоддий мўъжиза 1917 йил 13 октябрда Португалиядаги Сантарен округидаги Фотима номли шаҳар яқинида содир бўлди. 70 мингга яқин одамлар Биби Марям ваъда қилган мўъжизани кўриш учун сайхонликка тўпланади. Йиғилган одамлар гувоҳлик беришича, улар осмонда айланиб юрган қуёшни кўради. Қуёш аввал кўк, кейин сарғайган рангга киради ва ҳажми катталашиб, ерга яқинлашиб узоқлашгандек бўлади. Тахминан 10 дақиқа давом этган мазкур тушунарсиз воқеа тарихга Фотима ҳодисаси деб кирган.\nФотима ҳодисаси замирида диний характердаги воқелик бор ва шу туфайли насроний диндорлари Биби Марям ваъда қилган мўъжизани унинг содиқ одамлари буни ўзларининг эътиқодларини тасдиқлаш деб билди. Фан ва илм кишилари эса бу сирли ҳодисани оммавий галлюцинация ёки хаёлпарастлик деб рад этди. Хўш, аслида, воқеа қандай бўлган ва нимадан бошланган эди?\nАсрлар давомида Португалия насронийлик эътиқодини ёйиш учун кўп ҳаракат қилгани билан ажралиб турарди. Аммо ҳукуматга ўн саккизинчи асрда динга қарши ғоялар таъсир кўрсатди ва ўша пайтдан бошлаб масонлик мамлакатни христианлаштиришга киришди. Йигирманчи асрнинг бошларида Португалияда ахлоқий ва диний вазият мураккаб эди. 1911 йилда черков ва давлатнинг ажралиши расмий тус олди.\n1910 йилдан 1913 йилгача дин учун даҳшатли йиллар бўлди: руҳонийлар ва епископлар қамоққа ташланди ёки сургун қилинди; диний буйруқлар бостирилди; деярли барча семинариялар ёпилди ва мусодара қилинди; миссионерлар сустлашди. Масонлик назорат остида эди. 1910 йилдан 1926 йилгача Португалия ўн олтита инқилобни бошдан кечирди, ҳукумат амалдорлари қирқ марта алмашди.\nУч чўпон болакайга кўринган Биби Марям\n1917 йил 13 майда Португалиядаги Фатима қишлоғи яқинида учта кичкина болакай қишлоқ четидаги кенг ўтлоқда чорва боқиб юрганида илк бор ўзидан нур таратиб порлаб турган чиройли хонимни кўрди. Чўпон болалар – Жакинто етти ёшда, Франциско унинг укаси тўққиз ёшда, уларнинг амакиваччаси - Лусинта ўн ёшда эдилар. Ажойиб хоним уларга илоҳий хабарни қисқача мазмуни бўлган тасбеҳга ибодат қилишни ва тавба қилишни таклиф қилди. Португал қишлоғи одамлари ўта динга эътиқоди баланд ва Биби Марям Худо Исонинг онаси сифатида эъзозлашгани туфайли ибодатхоналарида унинг рамзи сифатида ҳайкаллар, расмлар бор эди.\nПорлаб турган хоним ўзини Биби Марям эканини эътироф этмаган бўлса-да, болалар уни дарров илоҳий Хоним эканини таниди. Биби Марям кейин улардан кейинги бешинчи ойнинг ўн учинчи санасида ҳар куни шу ерга қайтиб келишни илтимос қилди. Мазкур учрашувни сир қолишини илтимос қилса-да, ёш Лусинта бу ҳақида онасига айтиб қўяди. Онаси, табиийки, бу гапларга ишонмайди ва қатъий рад этади. Аммо кўп ўтмай бу воқеа овоза бўлиб жуда катта шов-шувларга сабаб бўлади. Болалар айтишига қараганда, Биби Марям учта сирли хабар етказиб, уларни ҳеч кимга айтмасликка чақирган эди.\nБолалар Биби Марям сўраганидек ҳар ой ўша учрашув жойига келишга содиқ қолди. Фақат 1917 йилнинг 13 августдан ташқари, чунки ўша пайтда шаҳар мери, масонлар вакили уларни қамоққа ташлади. У болаларни хоним уларга билдирган сирни ошкор қилмасангиз, уларни қайнаб турган қозонга ташлайман, деб қўрқитган эди.\nҲар бир учрашувда Биби Марям болаларга Худонинг қудратини ва кароматини кўпроқ очиб берди. У келажакдаги бахтсизликларни ҳозирча сир тутиши кераклигини ва яқинда ягона тирик қолган Лусия томонидан очиб берилишини башорат қилди. Булар ҳозирги 1914–1918 йиллардаги урушдан ҳам даҳшатли уруш билан боғлиқ эди. У инсонлардан дунёни Марямнинг беғубор юрагига бағишлашни илтимос қилди, чунки фақат у орқали дунёга Худонинг ёрдами келиши мумкинлигини башорат қилган эди.\nБолалар билан суҳбат қурган хилма хил соҳа вакиллари улар айтаётган ҳар бир гап сафсата эканини уқтирар ва Биби Марямдан уларга ҳам кўриниши ёки бирор мўъжиза кўрсатишини талаб қила бошлади.\nБолалар 13 сентябрдаги Биби Марям билан бўлган учрашувда унга одамлар мўъжиза талаб қилишаётганини етказади, сўнг охирги учрашув, яъни 1917 йилнинг 13 октябрда, у ҳамма кўриши мумкин бўлган буюк мўъжизани ваъда қилди.\nҲар бир учрашувга кичкина болакайларга қизиқувчи ҳамроҳлар кўпайиб бора бошлайди. Масалан 13 сентябрь куни 25 мингдан 30 минггача томошабинлар келган бўлса, 13 октябрда тахминан 70 минг оломон йиғилди.\nВаъда қилинган мўъжизанинг содир бўлиши\nБутун оломон 1917 йилда уч болакай билан бирга учрашув жой сайхонликда тўпланди. Улар агар мўъжиза содир бўлмаса, болаларни қаттиқ тазйиққа олинишини ва черковга нисбатан беҳурматликда айбланишини айтиб огоҳлантиришди. Биби Марям ваъда қилган буюк мўъжиза содир бўладиган ўша куни эрталаб ёмғир ёғди. Оломон бетоқат бўлиб, уст бошлари шалоббо бўлса ҳам негадир ҳеч ким майдонни тарк этмайди.\nКуннинг пешин вақтида осмондан булутлар кетиб тозаланди. Кейин ўша ердаги учта чўпонга Биби Марям кўринди ва ўзини Розарио хоним деб таништирди. У ўзини мавжудлигини, одамлар буни қабул қилиб ибодат қилишларини илтимос қилди. Кейин 70 минг томошабин олдида булутлар орасидан пайдо бўлган қуёш уч марта айлана бошлади. Бутун оломон қий-чув кўтариб «Мўъжиза! Мўъжиза!» деб ҳайқира бошлайди. Ҳар бир айланиш уч-тўрт дақиқа давом этиб, дарахтларни, оломонни, ерни камалакнинг барча ранглари билан ёритиб турарди.\nҚуёш аввал кўк, кейин сарғайган рангга киради ва ҳажми катталашиб, ерга яқинлашиб, узоқлашгандек бўлди. Кейин у осмонда спиралсимон айланди ва оломон ичига тушгандай бўлди. Одамлар раҳм-шафқат сўраб ерга йиқилди. Кейин қуёш ўз жойига қайтди. Томошабинлар кийимларининг қуриб қолганини пайқади.\n70 минг киши гувоҳ бўлган ушбу мўъжиза ҳақидаги янгиликлар, шу қаторда динга қарши бўлганлар қатори бутун Португалияда яшин каби тарқалди ва улкан таассурот қолдирди. Фотима ҳодисасидан сўнг, 1918 йилда епископлар сургундан чақирилиб, Лиссабонда йиғилиш ўтказишга муваффақ бўлди. Ҳарбий руҳонийлик тикланди ва Муқаддас Тахт билан алоқалар жонланди. Ўша пайтда масон ложаларида Португалия Республикаси президенти ўлдирилган эди. Улар антиклериклар устидан назоратни тиклашга интилди, аммо уларнинг ҳаракатлари муваффақиятсиз тугади.\nУч сир нимадан иборат эди?\nБиринчи сир бу жаҳаннам ҳақидаги тасаввур бўлиб, болаларга 1917 йил 13 июлда ошкор қилинган эди. Болаларга Биби Марям ерости каби кўринадиган буюк олов денгизини кўрсатди. Ушбу оловга ғарқ бўлган жинлар ва одам қиёфасидаги шаффоф ёниб турган чўғларда қорайган ёки ёқилган таналар кўринди. Жинларни қўрқинчли ва номаълум ҳайвонларга ўхшар эди, деб қайд қилган ягона тирик гувоҳ Лусия.\nИккинчи сир эса Биринчи жаҳон урушидан Ҳам даҳшатлироқ уруш содир бўлиши тўғрисидаги башорат бўлиб, бу урушда рус халқини Биби Марям юрагига бағишлаши кераклигини айтган эди. Учинчи башорат орадан 83 йил ўтгач 2000 йилларда очилди ва унда насронийлар таъқиб қилиниши мумкинлиги мазмунидаги гап бор эди.\nМазкур воқеа ва сирлар жуда кўп мунозараларга сабаб бўлган бўлиб, ҳанузгача тингани йўқ. Фотима далиллари бўйича черков тергови 1917 йил ноябрда очилди. Аммо вазият туфайли ҳукм фақат ўн уч йил ўтиб, 1930 йил 13 октябрда чиқарилди. 1926 йилда Лоурдесда текширув кенгаши ташкил этилди. Илмий жиҳатдан тушунтириб бўлмайдиган мингдан ортиқ даъво 1955 йилгача рўйхатга олинди. Осмондаги юз берган ҳодисани олимлар муз кристаллари ва шунга ўхшаш воқелик билан боғлади. Сабаби, шунга ўхшаш воқеалар 1997 йилда Бразилияда, 2009 йилда Колумбияда ва 2010 йилда Босния ва Герцеговинада суратга олинган эди.\nУшбу ҳодисани Лодз технология университети ходими Артур Вировский 2012 йилдан бери текширмоқда ва метеорологик ҳодиса бўлиши мумкин, деб ҳисоблайди. Вировскийнинг иши шуни кўрсатадики, агар кристаллар электр зарядини олса, улар тебраниши ва қуёш мўъжизаси каби эффектларни яратиши мумкин. «Бизда электр зарядланган булутдаги динамик ҳаракатларнинг жуда яхши 3D назарий модели мавжуд», дейди у.\nБироқ Вировский бу ҳодисани яхшироқ кузатиш, шунингдек, кристалларнинг қандай зарядга тушиши ва нега қуёш рақслари фақат дунёнинг айрим қисмларида қайд этилгани ҳақидаги саволларга жавоблар зарурлигигини айтди. Шу туфайли Фотима ҳодисаси ҳозиргача тўлиқ ўрганилмаган сирли ҳодиса сифатида тарих зарварақларидан жой олди.\n2020 йилда мазкур ҳодисага бағишланган кино суратга олинди.\n19:38, 26.09.2021 81320\n11:42, 22.09.2021 88650\n13:48, 20.09.2021 79415\n06:59 Бугун 1892\n23:58, 18.10.2021 7198\n23:54, 18.10.2021 11745\n23:43, 18.10.2021 6242\n22:19, 17.10.2021 96145\n08:09, 18.10.2021 83968\n07:34, 17.10.2021 79085\n19:20, 17.10.2021 69524


«Солиқ ва божхона хабарлари» газетасининг 2020 йил 21 июль 29-сони - Gazeta.Norma.uz\n«Солиқ ва божхона хабарлари», №29, 2020й. 21 июль\nДавлат хизматчиларининг мол-мулки ва даромадини декларациялаш коррупциянинг олдини оладими?\nМамлакатимизда Ўзбекистон Республикасининг «Коррупцияга қарши курашиш тўғрисида»ги Қонуни, шунингдек, коррупцияга қарши курашишнинг турли жиҳатларини тартибга солувчи 10дан ортиқ қонун ва 40 дан ортиқ қонуности ҳужжати қабул қилинган\nНоябрдан солиқ бўйича 2 та имтиёз қисман бекор қилинади\nПрезидент Фармони (15.07.2020 йилдаги ПФ-6027-сон) билан ер ресурслари ва давлат мулки объектларидан фойдаланиш самарадорлигини янада ошириш чора-тадбирлари белгиланди.\nРезидентлик сертификати кечикиб топширилган\nШартнома шартларига кўра корхонамиз норезидентнинг Ўзбекистон Республикасидаги манбалардан олинган даромадидан солиқни ушлаб қолмайди. Ўз маблағларимиз ҳисоби-дан солиқ тўлаймиз ва корхона харажатларига киритамиз. Норезидент даромадлар тўланганидан кейин ўз мамлакатининг резидентлик сертификатини тақдим этган. Корхонамиз даромадларни тўлашда норезидентнинг даромадларидан солиқни ушлаб қолмаслиги тўғри бўладими?\nХизматларни бажарувчи хизматлар олинган ойдан кейинги ойнинг 23-санасида ҚҚС ажратиб кўрсатилган ҳолда қоғоз шаклидаги ҳисобварақ-фактурани буюртмачига бер-ган. Ўтган ой учун ҚҚС ҳисоб-китоби солиқ инспекциясига топширилган. Бажарувчи-нинг ҚҚС ҳисоб-китобида ҳисобварақ-фактура ўз вақтида киритилган, буюртмачи эса уни ўз Ҳисоб-китобига кирита олмаган. Буюртмачи кирувчи ҳисобварақ-фактурани кечикиб олганлиги сабабли кейинги ойдаги ҚҚС ҳисоб-китобида акс эттириши мумкинми?\nХорижлик шахсдан нотурар жойни ижарага олишда ҚҚС\nКорхона жисмоний шахс – ЎзР норезидентидан нотурар жойни ижарага олади. Биз ижара тўлови суммасидан келиб чиқиб ҚҚС ҳисоблаймиз ва ўз маблағларимиздан бюд-жетга тўлаймиз. Жисмоний шахс – ЎзР норезидентидан нотурар жойни ижарага олганда ҳақиқатда бюджетга тўланган ҚҚС суммаси ҚҚС ҳисоб-китобининг қайси сатрларида акс эттирилади?\nТўқимачилик корхоналарига имтиёзлар ва преференциялар\nТашкилот (МЧЖ) ишлаб чиқариш ва тўқимачилик маҳсулотлари савдоси билан шуғул-ланади. Товарларни қайта сотиш бўйича айланмалар тайёр маҳсулотни реализация қилиш бўйича айланмадан ошади. Президентнинг 5.05.2020 йилдаги ПФ-5989-сон Фар-монининг 2-бандига мувофиқ тўқимачилик саноати корхоналари 2022 йил 1январга қадар хом ашё ва материаллар импортига божхона божларини тўлашдан озод этилган. Кийим-кечак ишлаб чиқариш учун импорт матоларни олиб келамиз. 1. Товарларни қайта сотиш бўйича айланмалар ўзи ишлаб чиқарган тайёр маҳсулотни реализация қилиш бўйича айланмалардан ошадиган бўлса, корхона ушбу имтиёзни қўллаши мумкинми? 2. ПФ-5989-сон Фармоннинг 3-бандида қандай норма белгиланган?\nАсосий воситаларни сотишда солиқлар\nМЧЖ балансида Тошкентдаги квартира ҳисобда туради. Уни қолдиқ қиймати бўйича ходимга сотиш режалаштирилмоқда. Ушбу битимга қандай солиқлар солинади?\nНорезидентнинг даромадларидан солиқ\nРезидент ташкилот 2020 йил 5 июнда хизматлар импортига бўнак тўловлари билан ҳақ тўлади. Бажарилган ишлар далолатномаси 2020 йил 6 июлда расмийлаштирилган. Норезидентнинг даромадларидан тўлов манбаида солиқ қачон ва қандай курс бўйича ҳисобланади ва тўланади?\nНормадан ортиқча хизмат сафари харажатлари\nКорхона ходимларни хорижга хизмат сафарига юборди. Хизмат сафари харажатлари учун тўловни нормадан ортиқча тўлаяпти. Солиқ кодексида харажатларга киритиш мақсадларида суткалик харажатлар нормалари белгиланмаган. Хорижга чет эл сафар-ларида тўланадиган нормадан ортиқча суткалик харажатлар учун тўловлар фойда со-лиғи бўйича солиқ базасидан чегириладими?\nТўлиқ бўлмаган бандлик: таътил пули ҳисоб-китоби\nКарантин даврида ишлар ҳажми камайганлиги муносабати билан ходимлар ҳақиқатдан ишланган вақт учун ҳақ тўланадиган тўлиқ бўлмаган иш кунига ўтказилган. Улардан бири таътилга чиқмоқчи. Ушбу давр учун таътил пулини тўлашда ўртача ойлик иш ҳақини ҳисоблаш учун қандай сумма: штат жадвали бўйича маошми ёки ушбу давр учун ҳақиқатда ишланган вақтга мувофиқ ҳисобланган иш ҳақи суммаси олиниши лозимми?\nҚҚСни ҳисобга олиш учун ҳисобварақ-фактура зарур\nКорхона ҚҚС тўловчи ҳисобланади. Балансида автомашина бор, унга корпоратив пла-стик картадан ҳақ тўланган ҳолда бензин қуйилади ва ишлаб чиқариш эҳтиёжлари учун фойдаланилади. АЁҚШ бизга ЭҲФ тақдим этмайди ва улар ҚҚС ҳисоб-китобига 4-иловада акс эттирилмайди. Мазкур ҳолатда бензин бўйича ҚҚС қандай тўғри ҳисобга олинади?\nЎзР ДСҚнинг «Солиқ аудитини ўтказиш тўғрисидаги низомни тасдиқлаш тўғрисида»ги қарори\nЎзР молия вазирининг «Ўзбекистон Республикаси Бухгалтерия ҳисобининг миллий стандарти (4-сонли БҲМС) «Товар-моддий захиралар»ни тасдиқлаш ҳақида»ги буйруғи\nИюль ойи 2020 йилнинг учун жисмоний шахслар даромадидан олинадиган солиқ ва бошқа мажбурий бадаллар ҳисоб-китоби услубияти\nИюль ойида иш соатлари сони: 5 кунлик (40 соатлик) иш ҳафтасида – 175; 6 кунлик (40 соатлик) иш ҳафтасида – 173; 36 соатлик иш ҳафтасида – 155. Иш кунлари сони: 5 кунлик иш ҳафтасида – 22; 6 кунлик иш ҳафтасида – 26.\nБожхона брокерлари нималарни таклиф қилмоқда\nКуни кеча масофали режимда ДБҚ ва Божхона брокерлари уюшмаси (ББУ) вакилла-рининг икки томонлама расмий учрашуви бўлиб ўтди. Учрашувда божхона амалиёти ва божхона қонунчилигидаги янгиликларга тааллуқли бўлган бир қатор долзарб маса-лалар муҳокама қилинди.\nNational Interest Россиянинг ғалла экспортини чеклаш ҳақидаги қароридан хавотирда\nРоссия ғалла экспортини чеклашдан «сиёсий қурол» сифатида фойдаланиши мумкин, бу хавотир уйғотади, деб ёзади National Interest.\nКорхонамиз МЧЖ шаклидаги хорижий компания ҳисобланади. Муассис – хорижий юри-дик шахс устав фондини шакллантириш учун ўз ҳисобидан хориждан асосий воситала-рни (асбоб-ускуна) харид қилмоқчи. Яъни муассис етказиб берувчи билан шартнома ту-зиб, асосий воситаларни бевосита Ўзбекистонга бизнинг корхона манзилига юбормоқчи. Божхона тўғрисидаги қонун ҳужжатларига мувофиқ товарларни божхона расмий-лаштирувидан ўтказиш ва уларни божхонада қабул қилиб олишимиз учун қандайдир ҳужжатлар керак бўладими? Ёки муассис мазкур асосий воситаларни бизнинг номимиз-га жўнатаётганда биз томондан шартнома тузишнинг ўзи етарли бўладими? Бу вази-ятда қандай солиқлар ва божхона божларини тўлашимиз керак?


Немис олими қоринни йўқотиш сирини маълум...\n06.01.2020 14:05 0 8363\nГерманияда Гисен университети олими Михаэль Дешпегель қорин соҳасидаги ортиқча вазндан осон қутулиш сирини фош этди, деб ёзади «Focus» портали.\nДешпегель «2+2+4» формуласи бўйича озишни таклиф қилмоқда. Бунда одам дастлабки икки кун кардио машғулот, масалан, нордча юриш, лўкиллаб югуриш, сузиш ёки велосипед миниш билан шуғулланиши даркор.\nКейинги икки кун олим куч ишлатиладиган кичик тезликдаги машқларни бажаришни маслаҳат беради. Уларни уй шароитида ҳам бажарса бўлади. Фақат тўртала кунда ҳам озувчи одам тўғри овқатланиш қоидаларига амал қилиши талаб этилади.\nҲафтанинг қолган уч куни жисмоний юкламалардан дам олиб, озиқ-овқатни қатъий чекламаса ҳам бўлади.\nтўғри овқатланиш озиш кардио машғулот қоринни йўқотиш\nМаслаҳат 21/05, 13:50\nБир ярим йилда икки баравар озиш мумкинми? Талаба бунинг уддасидан чиқди\nЖамият 09/01, 11:03\nҚандай қилиб умрни ўн йилга узайтириш мумкин?\nХориж 20/12, 15:39


Энг қудратли Qualcomm процессорига эга биринчи смартфон тақдим қилинди\n18:50 / 12.07.2016\nASUS компанияси чипмейкерлар қаторида энг қудратли ҳисобланган Qualcomm Snapdragon 821 процессорли смартфонини намойиш қилган биринчи ишлаб чиқарувчи бўлди.\nQualcomm чипи туфайли телефонлар рейтингида етакчилик қилишга даъвогар қурилма бу яқиндагина тақдим этилган ZenFone 3 Deluxe флагман смартфонидир. Гаджетнинг энг янги процессордан ташқари 6 Гб оператив хотираси, 256 Гб'ли UFS-диски, 5,7 дюймли дисплейи, 23 мегапикселли орқа ва 8 мегапикселли олд камераси бўлади.\nБундан ташқари смартфон бармоқ излари сканери, USB-C прогрессив порти, 2та SIM-карта учун ажратилган слот, 3000 мАч'ли батарея билан таъминланган, у ASUS ZenUI белгиси бириктирилган Android 6.0'да ишлайди. Бундай қурилма 24 990 тайвань долларига (779 АҚШ доллари) баҳоланмоқда.\nLenovo Z5 смартфонида тўлиқ қувватсизлангандан кейин ҳам яна 30 дақиқа гаплашиш мумкин бўлади\n15:38 / 27.05.2018


Япониянинг «Taisei» компанияси иш тугагач, ходимларни офисдан ҳайдаб солувчи дрон турини яратди » Ўзбекистон янгиликлари – Zamin.uz\nКомпания мутахассисларининг айтишича, қайси корхона ёки ташкилотга борманг, шундай ишчи-хизматчилар борки, улар иш вақти тугагандан кейин ҳам офисдан чиққилари келмайди. Бир жойда узоқ вақт ўтириб қолиш эса оқибатда жиддий хасталиклар келиб чиқишига сабаб бўлади.\nДронга «T-Frend» дея ном берилди. Унинг вазифаси офисдаги хизматчиларни видеокамера ёрдамида назоратда ушлашдан иборат. Агар иш вақти тугагандан кейин ҳам қайсидир ходим уйга кетишга шошилмаса, ишлашда давом этса, айнан ўшанинг тепасига келиб ўзидан ўта сершовқин мусиқа тарата бошлайди. Бундай шовқинда, шубҳасиз, ходим ишлай олмаслиги аниқ.\n12:47 Японияда ғайриоддий хусусиятга эга робот яратилди\n23:23 iPhone 6s эгалари смартфоннинг тўсатдан ўчиб қолишидан шикоят қилишмоқда\n12:45 “Google” компанияси бош молиявий директори истеъфога кетди


"Twitter" Илон Маскни маълумотни ошкор қилмаслик келишувини бузганликда айблайди\nКасалланганлар сони 527 363 393\nСоғайганлар сони 497 309 915\nЖами овоз: 2398 та.\nЖами овоз: 35554 та.\n"Twitter" ижтимоий тармоқ адвокатлари SpaceX компанияси бош директори ва бош муҳандиси Илон Маскни маълумотларни ошкор этмаслик тўғрисидаги келишувни бузганликда айблади.\n"Ҳозиргина "Twitter" юридик хизматидан қўнғироқ қилиб, мен 100 та ҳисоб қайдномаси боти текширув бошланган туфайли уларни ошкор этмаслик тўғрисидаги келишувни бузганим ҳақида шикоят қилишди! Бу ҳақиқатан ҳам содир бўлди", - деб ёзди Маск шанба куни ўзининг "Twitter"даги расмий саҳифасида.\nМаск аввалроқ "Twitter" ижтимоий тармоғидаги 100 та аккаунтни текшириб, улар орасида сохталарини аниқлашини айтган эди. Жума куни у "Twitter" хариди тўхтатилганини эълон қилди. Миллиардер тушунтирганидек, у ижтимоий тармоқнинг “спам-аккаунтлари ва сохта аккаунтлари фойдаланувчиларнинг 5 фоиздан камроғини ташкил этиши ҳақидаги ҳисоб-китобларни тасдиқловчи маълумотни” кутмоқда. Бундай баҳо компаниянинг 2 май куни чоп этилган ҳисоботида берилган.\nКиритилди: 14:57 15.05.2022. Ўқилди: 1089 марта. Фикрлар сони: 0 та.\nРоссия Канаданинг 26 нафар амалдорларини яқинларига са...


Апрель 2019 — Боғот садоси\nТЕНГДОШЛАРИГА ЎРНАК БЎЛИБ\nAdministrator/ Апрель 30, 2019/ Тарбия/ 0 comments\nТил билган — эл билади. Шу боис юртимиз ёшларининг хорижий тилларга бўлган қизиқишларини орттириш мақсадида қатор ишлар амалга оширилаётир.\nМУРОЖААТЛАР ДОИМИЙ НАЗОРАТДА\nAdministrator/ Апрель 30, 2019/ Ҳокимият/ 0 comments\nЎзбекистон Республикаси Президентининг туман Халқ қабулхонаси белгиланган тартибда ўз иш фаолиятини олиб бораётир. Жорий йилнинг биринчи чораги давомида жами 127 та мурожаат келиб тушган бўлиб, шундан 38 таси ёзма, 89 таси оғзакидир. Уларнинг 94 таси ҳудуд ташкилотларига, қолган 33 таси эса ҳал қилишлик учун юқори турувчи ташкилотларга юборилди. Мазкур мурожаатларни таснифлаб чиқадиган бўлсак, булар асосан уй-жой, пенсия ва нафақалар, бандлик,\nАМАЛИЙ ФАНЛАР ОЙЛИГИ\nAdministrator/ Апрель 29, 2019/ Маданият/ 0 comments\nАпрелp ойи таҳлим муассасаларида амалий фанлар ойлиги сифатида белгиланган. Бунга мусиқа ва тасвирий санъат киради. Ушбу фанлар ўқувчилар тарбиясида муҳим ўрин тутиб, истеъдодини юзага чиқариш, меҳнатга, ҳунарга ўргатишда амалий ёрдам беради.\nЁШЛАР ИСТИҚБОЛИ ҲАМИША ЭЪТИБОРДА\nAdministrator/ Апрель 29, 2019/ Ёшлар сиёсати/ 0 comments\nЎзбекистон Республикаси Президенти Шавкат Мирзиёев раислигида жорий йилнинг 19 март куни бўлиб ўтган видеоселектор йиғилишида ёшларга эътиборни кучайтириш, ёш авлодни маданият, санъат, жисмоний тарбия ва спортга кенг жалб этиш, уларда ахборот технологияларидан тўғри фойдаланиш кўникмасини шакллантириш, ёшлар ўртасида китобхонликни тарғиб қилиш, хотин-қизлар бандлигини таъминлаш масалаларига алоҳида эътибор қаратилди. Давлатимиз раҳбари томонидан ёшлар маънавиятини юксалтириш ва уларнинг бўш вақтини мазмунли ташкил\nБАХШИЧИЛИК — ЎЛМАС САНЪАТ\nAdministrator/ Апрель 29, 2019/ Тадбир/ 0 comments\n4-сон болалар мусиқа ва санъ-ат мактабида бир юз етмиш нафардан ортиқ ўқувчи турли йўналишларда таҳсил олмоқда. Жумладан, даргоҳда анъанавий хонандалик ва бахшичилик йўналиши ҳам ташкил этилган бўлиб, унда ўн уч нафар ўқувчи аждодларимиз миллий санъати сир-асрорларини ўрганмоқда. Жорий йилнинг март ойида бўлиб ўтган бахшичилик фестивалининг вилоят босқичида мактабимизнинг 4-синф ўқувчиси Муҳаммаджон Барганов фахрли иккинчи ўринни қўлга киритди. Ушбу йўналишда Қурбондурди\nҲа, шубҳасиз қанча йиллар ўтса-да, қанча сувлар оқиб кетса-да бу дунёда инсоннинг инсонга меҳр-муҳаббати, қилган яхшиликлари-ю яхши номи қолади.\nAdministrator/ Апрель 29, 2019/ Адабиёт/ 0 comments\nРўзахон Сафарбоева тумандаги 12-умумий ўрта таълим мактаби ўқувчиси. У «Боғот садоси» газетаси таҳририяти қошидаги «Қалдирғоч» тўгарагининг фаол аъзоси. Ёш ижодкорнинг шеърлари «Боғот садоси» да илк бор чоп этилаётир.\nAdministrator/ Апрель 28, 2019/ Китобхонлик/ 0 comments\nПрезидентимиз Шавкат Мирзиёев раислигида жорий йилнинг 19 март куни ёшларга эътиборни кучайтириш, уларни маданият, санъат, жисмоний тарбия ва спортга кенг жалб этиш, ўғил-қизларга ахборот технологияларидан фойдаланиш кўникмаларини сингдириш, ёшлар ўртасида китобхонликни кенг тарғиб қилиш, хотин-қизлар бандлигини ошириш масалаларига бағишланган видеоселектор йи-ғилиши ўтказилган эди. Давлатимиз раҳбарининг мазкур видеоселектор йиғилишидаги маърузасидан руҳланиб, китобхонлик тадбирларига кенг ўрин берилаётганлигининг гувоҳи бўлиш мумкин.\nAdministrator/ Апрель 27, 2019/ Тадбир/ 0 comments\nЖорий йил ўз иш режамизга меҳнат фахрийлари иштирокидаги «Икки авлод учрашуви» тадбирларини мунтазам ўтказиб боришни киритганмиз. Яқинда шундай кечалардан бири Ўзбекистон ёшлар иттифоқи туман кенгаши билан ҳамкорликда 1-мактабда ташкил этилди. Унга ички ишлар соҳасида самарали меҳнат қилиб, кексалик гаштини сураётган Шарифбой Матназаров ҳамда «Меҳнат фахрийси» кўкрак нишони соҳиби Мадраҳим Худойбергановлар ташриф буюриб, таълим жараёнлари, ўқувчиларга яратилган шарт-шароитлар билан яқиндан танишдилар.


Хитой ривожланаётган давлатлар қарзларидан воз кечиши мумкинми?\n20:38 / 13.05.2020\nПандемия ва иқтисодий инқироз шароитида Хитойнинг бошқа давлатларга берган эски қарзларини кечиб юборишига қаратилган даъватлар кўпаймоқда. Аммо Чиндан бундай марҳамат кўрсатишини кутиш ўринлими?\nЖонс Ҳопкинс университетининг сиёсий иқтисодиёт профессори, Хитой-Африка муносабатлари бўйича эксперт Дебора Браутигам The Diplomat нашрида эълон қилинган мақоласида шу ҳақда сўз юритади.\nCOVID-19 инқирози натижасида қийин вазиятга тушган 90дан зиёд мамлакат ёрдам сўраб Халқаро валюта жамғармасига мурожаат қилишга мажбур бўлди.\nАпрел ойида Жаҳон банки ва Халқаро валюта жамғармаси ҳар йили баҳорги муҳокамаларни виртуал шаклда ўтказди ва икки ташкилот Хитойдек йирик кредитор мамлакатларни паст даромадли давлатларнинг қарздорлик мажбуриятини енгиллаштиришга чақирди.\nХитой инқироз қаршисида чорасиз қолганларнинг қарзидан воз кечадими?\nБу бўйича турли қарашлар мавжуд. Хитой инқироздан фойдаланиб, стратегик активларни эгаллаб олади, кўплаб мамлакатларга берган қарзидан кечиб юборади, деган тахминлар бор. Лекин бизнинг тадқиқотимиз бу иккала фараз ҳам хато эканини кўрсатмоқда.\nХитойдан қарз олган мамлакатлар ўсиб бораётган иқтисодий инқироз талафотларини камайтириш учун Хитой оғир вазиятда қарз масалаларини қандай ҳал қилишини билиши керак бўлади.\nХитой паст даромадли қарзларининг аксариятини Африка мамлакатларига берган. Пекин ўзи бераётган ташқи қарзлар ҳақида маълумотларни эълон қилмайди. Жаҳон банки маълумотларига кўра, бугун Африка мамлакатлари ташқи қарзларининг 17 фоизи Хитой улушига тўғри келади.\nЖонс Хопкинс университетининг Хитой-Африка тадқиқот ташаббуси жамоаси ахборотига қараганда, Хитой 2000-2018 йилларда Африкадаги 49та ҳукуматга ва у ерлардаги давлат компанияларига умумий қиймати 152 млрд доллар бўлган юзлаб кредитларни ажратган.\nКредит маблағларида Африка мамлакатларининг улуши турлича. Мисол учун, Африка қарзининг 30 фоизи (43 млрд доллар) биргина Ангола ҳиссасига тўғри келади.\nАммо қарзлар бўйича қоғоздаги рақамларда ноаниқликлар бўлиши мумкин. Чунки Хитой кредитори ҳар доим ҳам имзо чеккан келишув асосида қарз ажратавермайди. Мисол учун, 2017 йилда Хитой Нигерияга ахборот технологиялари, энергетика, транспорт соҳаларидаги лойиҳалар учун 5,3 млрд доллар бериши шартномада акс эттирилган. Аммо амалда келишилган суммадан фақатгина 2,5 млрд доллар ажратилган.\nТадқиқотда 1980-2019 йиллар давомида Хитойнинг ўнлаб қарз мажбуриятлари реструктизацияси, юзлаб қарздан воз кечиш ҳолатлари ўрганиб чиқилди. Хулосалар қуйидагича:\n1-афсона: Хитой тез-тез қарзларидан воз кечади\nЯқинда ўтказилган ўрганишлардан бири: «Хитой қарзларидан кечиб юбориши – одатий ҳол», деган хулосани илгари сурди. Молиявий таҳлилчилардан бири 2000-2018 йилларда Хитой олдидаги қарз мажбуриятлари енгиллаштирилган субъектларнинг ярмидан кўпининг қарзи охир-оқибатда кечиб юборилганини айтиб (бу – хато), Хитойни «текин пул чиқарадиган машина» деб атади.\nТўғри, 2000 йилдан бери Хитой паст даромадли мамлакатларнинг 4 млрд доллардан ортиқ қарзидан воз кечган, лекин таъкидлаш керакки, ноллаштирилган қарзларнинг деярли ҳаммаси Хитой кредит портфелидаги кичик категорияга тааллуқли – уларнинг аксари хорижий мамлакатларга кўмак тариқасида ажратилган фоизсиз кредитлар бўлиб, кўп ҳолларда қарзни қайтариш муддати ўтиб кетган бўлган.\nАфрика мамлакатларининг бўйнидаги фоизсиз кредитларнинг бугунги қиймати 10 млн доллар, бу – Хитой кредитининг бор-йўғи 5 фоизидан камроғини ташкил қилади.\n2-афсона: Хитой билан қарзлар бўйича музокара олиб бориш қийин эмас\nХитой қарз беришда Жаҳон банки ва Халқаро валюта жамғармаси сингари иқтисодий мажбуриятларни юкламаслиги рост, аммо қарздорликни енгиллатиш ўз-ўзидан бўладиган жараён эмас: Хитой Молия вазирлиги бошчилигида Савдо вазирлиги, Хитой экспорт-импорт банки, Хитой тараққиёт банкидан иборат қўмита қарздорлик юки бўйича ёрдам олишга номзодларнинг қарзларини бошланғич шартлар асосида бажара олиш-олмаслигини ўрганиб чиқади.\n2019 йилда Конго республикаси Хитой олдидаги 1,6 млрд доллар қийматидаги қарзини реструктуризация қилди. Аммо қарздор мамлакатнинг умумий қарзи учун енгиллик берадиган Париж клубидан фарқли равишда, Хитой Конгонинг 20та қарз ҳолатидан 8тасигагина енгиллик берган.\nХитойдан қарз юкларини енгиллаштириш бўйича қилинаётган талабларда бир жиҳат назардан қочирилмоқда – Хитой берадиган қарзларнинг ҳаммаси ҳам давлат ҳисобига тўғри келмайди, қарз берувчи бошқа банк ва компаниялар ҳам бор. Фақатгина Африка мамлакатлари ҳукуматларига Хитойнинг 30дан ортиқ банк ва компаниялари қарз бергани маълум.\n2007 йилда Ироқнинг ташқи қарзларидан воз кечишга қаратилган БМТ ташаббусига бошқа мамлакатлар қаторида Хитой ҳам қўшилган эди – Ироқнинг Пекин ҳукумати олдидаги барча қарзларидан воз кечилди. Аммо Хитой компанияларидан тижорий қарз шаклида олинган 8,5 млрд доллар Ироқнинг бўйнидан соқит бўлмади. Уларнинг 80 фоизини ҳисобдан чиқариш учун яна 3 йил музокара олиб боришга тўғри келган.\n3-афсона: Хитой кредитлардан воз кечиш эвазига стратегик активларни эгаллаб олади\nТадқиқот давомида биз нафақат Африкада, балки дунё миқёсида ҳам Хитой қарзни қайтариш бўйича қийин вазиятда қолган мамлакатларда активларни мусодара қилгани ҳолатига дуч келмадик.\nШри-Ланкадаги стратегик аҳамиятга эга Ҳамбантота порти билан боғлиқ ҳолат ҳақида кўплаб асоссиз фикрлар юради. Гап шундаки, 2017 йилда Шри-Ланканинг янги сайланган ҳукумати тўлов баланси инқирозига дуч келган ва қарзлардан қутулиш учун қурилишини хитойликлар молиялаштирган Ҳамбантота порти хитойлик инвесторга 1 млрд доллардан ортиқ маблағ эвазига 99 йилга ижарага берилган. Аммо таъкидлаш жоиз, Шри-Ланкадаги бу тўлов инқирози юзага келишига сабабчи Хитой бўлмаган: ўша вақтда мамлакатнинг жами ташқи қарзида Хитойнинг улуши 10 фоиз атрофида эди.\nХудди шундай ҳолат Конгода ҳам кузатилган. Оғир вазиятда бўлган Конго Республикаси Хитой молиялаштирадиган 535 км.лик автомагистрални Конго-Хитой-Франция консорциумига беришга мажбур бўлди. Эндиликда автомагистралдан пулли йўл сифатида фойдаланилмоқда.\nЮқорида санаб ўтилганлардан келиб чиқиб айтишимиз мумкинки, Пекин берган қарзларини ҳақиқатан ҳам ва кенг кўламда енгиллатиши эҳтимоли кам.\nЎзбекистоннинг ташқи қарзи 27,5 миллиард доллардан ошди\nДавлат ташқи қарзи мақсадли сарфланяптими? Иқтисодчи билан суҳбат\nЎзбекистон қарзга олган пуллар нимага сарфланмоқда?


"Пахтакор": Йил байрам тадбири билан якун топди / CHAMPIONAT.asia\n"Пахтакор": Йил байрам тадбири билан якун топди\n29 дек 2013 09:28\nШанба куни "Аракс" ресторанида "Пахтакор" клубининг янги йил байрамига бағишланган тадбири бўлиб ўтди.\nДастлаб сўзга чиққан клуб вице-президенти Самвел Бабаян қуйидагиларни таъкидлаб ўтди:\n- 2013 йил биз бирор совринга эга чиқмадик. Лекин айнан шу йил бизни янада бирлаштирди. Биз қийин ҳолатдан биргаликда чиқиб кета олишимизни исботладик. Биринчи даврада асосий таркиб футболчилари етишмаслиги сабабли муҳим 9 очкони қўлдан бой бердик. Якунда ўша ўйинлар бизга қимматга тушди. Иккинчи даврани ёш ўйинчилар жуда муваффақиятли ўтказишди. Бу эса эртанги кунга катта ишонч билан қарашга имконият беради. Жамоа олиб борган тўғри иш туфайли бугунги кунда асосий таркибнинг аксарият қисмини клуб тарбияланувчилари ташкил этишмоқда. Насиб қилса, 2014 йилда биз ушбу футболчилар билан чемпионат ва кубокда муваффақиятли иштирок этамиз. Шу ўринда меҳмон бўлиб ўтирган фахрийларга раҳмат айтаман. Сиз клуб тарихини ёзгансиз, ҳозирги футболчиларга ўрнак бўлгансиз. Барчангизга келаси йил омад, бахт ва саломатлик тилаб қоламан.\nШундан сўнг узоқ йиллар клубда фаолият юритган Шуҳрат Жалилов, ЎФФ "Фахрийлар кенгаши" раиси Наримон Жалолов клуб раҳбарияти олиб бораётган ишлар ҳамда жамоа ҳақида илиқ фикрларни билдириб ўтишди. Кейин ёшлар лигасида иккинчи ўринни эгаллаган жамоамизга ЎФФ биринчи вице-президенти Сардор Раҳматуллаев ҳамда Наримон Жалолов кумуш медалларни тақдим этишди.\nМухлислар ҳам тадбирда фаоллик кўрсатишди. Ишқибозлар орасида ўтказилган сўров якунларига кўра, энг яхши футболчи ва энг чиройли гол муаллифи деб ярим ҳимоячи Кахи Махарадзе топилди. Грузиялик футболчига мухлислар клуби томонидан тайёрланган совға топширилди.\nБайрам тадбири давомида барчада кўтаринки кайфият кузатилди. Бу келаси мавсумда жамоага ғолиблик руҳиятига қайтишга ёрдам бериб, бир йилдан кейин қўлга киритилган совринларни ҳам нишонлаш насиб этади деган умиддамиз.


Дунë, 15 октябр 2015\n19 ноябр 2019, Тошкент вақти: 05:00\nпайшанба 15 октябр 2015\n"Исломий давлат" ва "Ал-Қойда" тармоғи саналган "Жабҳатан Нусра" гуруҳлари кетма-кет Россияга қарши жиҳод эълон қилди. Жиҳод чақириғидан бироз олдин Суриядаги ўзбек жангариларидан иборат икки гуруҳдан бири — "Тавҳид ва Жиҳод" катибаси "Жабҳатан Нусра"га байъат берганини эълон қилди.\nНемислар Термиз базасини тарк этишга қарор қилди\nЖорий йил бошида Германия ҳукумати Тошкент билан Термиз ҳаво базасидан фойдаланиш муддатини узайтириш бўйича келишувга эришганини эълон қилганидан 10 ой ўтиб-ўтмай¸ немислар бу базадан чиқиб кетишга қарор қилди. Германия Мудофаа вазирлигининг Озодликка билдиришича, Термиз базасига эҳтиёж қолмаган.\nТолиблар мустақил афғон телеканалларига уруш эълон қилди\nТолиблар Афғонистондаги икки йирик телеканални ҳамда уларнинг ишчиларини легитим мўлжал дея эълон қилди. Бунга телеканалларнинг жангариларга қарши “ҳурматсиз ва адоватли ҳаракатлари” сабаб бўлди.\nУкраинада ИШИД тарғиботчилари фаоллигича қолмоқда\nИордания парламенти депутатининг Харьковдаги Медицина университетида ўқиëтган 23 яшар ўғли икки ҳафта бурун ўзини Ироқда портлатиб юборди. Бадавлат дунëвий оилада ўсиб¸ Украинада врачликка ўқиëтган Муҳаммаднинг қандай қилиб худкушга айлангани ИШИДга одам ëллаëтганларнинг айнан ҳаëт тажрибаси йўқ ëшларни ўз нишонига айлантирганини кўрсатади.\nФМС текшируви пайти ўзбек муҳожирининг юраги ёрилди\nРоссиянинг Ленинград вилояти Всеволожск шаҳрида 22 ёшли ўзбекистонлик муҳожир йигитнинг юраги Федерал миграция хизмати ходимлари олиб бораётган текширув пайтида ушлаб қолди. Бу йигитнинг отаси фарзандини зудлик билан шифохонага олиб борди, аммо қутқара олмади: ярим соатдан кейин Дилшод исмли ўзбекистонлик ёш муҳожир врачлар қўлида жон берди.\nМосквада портлаш уюштирганлар "ҳизбчилик"ка алоқадорликда гумонланмоқда\nМосквада “махсус амалиёт” давомида террор ҳужумини уюштиришда гумон қилиниб, ушланганлар “Исломий давлат”нинг Суриядаги лагерида махсус тайёргарликдан ўтгани айтилмоқда. Ушланган 10 киши орасида Россия ва Ўзбекистонда тақиқланган “Ҳизб-ут Таҳрир” партиясининг марказий осиёлик аъзоси борлиги аниқланган. Журналистлар махфий хизматларнинг маълумотлари тезлик билан ўзгараётгани сабабларига қизиқмоқда.\nҲолландия терговчилари: МН17 рейсини "Бук" ер-ҳаво ракетаси уриб туширган\nЎтган йили Украина осмонида 298 йўловчи билан ҳалокатга учраган МН17 самолёти "Бук" русумидаги ракетадан уриб туширилган. Ҳолландия 15 ойлик тергов хулосаларини 13 октябрь куни эълон қилди. Россия расмийлари ҳисобот ҳали эълон қилинмасдан уни инкор қилишга шошилишди.\nҚирғизистон: Сайловнинг эртаси сайловчи билан ҳисоб-китоб бошланди\nҚирғизистонда 4 октябрь куни парламент сайловлари якунланганидан сўнг жой-жойларда оз овоз олиб қолган партиялар сайловчилар билан ҳисоб-китобни бошлагани ҳақида қирғиз матуботи турли хабарларни чоп этмоқда. Масалан, Норин ва Қорасувда сайловгача маҳаллаларга ўрнатиб берилган трансформаторлар, сайловдан сўнг демонтаж қилинди.\nСурияга отилган рус ракеталари Эронда қулаб тушдими?\nЭрон АҚШнинг Россия Суриядаги аксилҳукумат кучларни мўлжаллаб отган ракеталари нишонга етиб бормай, Эронда қулаб тушганига оид иддаоларини рад этгани ҳам, тасдиқлагани ҳам йўқ. Шундай бўлса-да, маҳаллий матбуот Эроннинг бир неча шаҳрида кузатилган портлашлар ҳамда учувчи жисмлар ҳақида хабар берди.\nШахида Якуб в городе Каркамыш встретилась с представителями сирийской оппозиции\nМосквада портлаш режалаштирган марказий-осиёликлар қўлга олинди\nМоскванинг Пресненская туманидаги квартирада қўлга олинганларнинг уч нафари суриялик, қолганлари марказий-осиёлик муҳожирлар экани айтилди. Аксилтеррор миллий қўмита ходимлари ҳибсга олинганлар тротил эквивалентида 5 килограммлик бомбани мобил телефон ёрдамида метрополитен, аэропорт ёки одамлар гавжум бошқа жойларда портлатишни режалаштирганини иддао қилмоқда.\n“Европанинг энг сўнгги диктатори” яна президент бўлди\nҒарб томонидан “Европанинг энг сўнгги диктатори”, деб таърифланадиган Александр Лукашенка Беларусда якшанба куни ўтказилган президентлик сайловининг ғолиби сифатида эълон қилинди. Бу билан Беларусни 21 йилдан бери бошқариб келаётган ва Европа Иттифоқининг “қора рўйхати”га киритилган Лукашенка бешинчи марта президентликка сайланмоқда. Европа Иттифоқи сайлов пайтида сиёсий таъқиблар рўй бермаса, 140 нафар Беларус фуқароси, жумладан, президент Александр Лукашенкага нисбатан санкцияларни тўхтатишга тайёрлигини билдирганди.


ОЎЮ ва академик лицейларда таълим онлайн тарзда давом этадими? - Terabayt.Uz\nОЎЮ ва академик лицейларда таълим онлайн тарзда давом этадими?\nБугун – 25 июль куни АОКА ҳузуридаги штабда Олий ва ўрта махсус таълим вазирлиги матбуот котиби Фарҳод Бабашев иштирокида брифинг ўтказилди. Брифингда аҳолидан тушган саволларга жавоб қайтарилди, деб ёзади Sof.uz.\n— Олий таълим муассасаларида 2020/2021 ўқув йили қандай бошланади? Масофавий таълим давом этаверадими?\n— Анъанавий таълим шаклида ўқув йилини бошлаш режалаштирилган эди. Республикада эпидемиологик вазиятнинг барқарорлашиш шароитидан келиб чиқиб, Олий таълим муассасаларининг бакалавриат ва магистратурасининг юқори курс талабалари ҳамда академик лицейларнинг 2 курс ўқувчиларига янги ўқув йилини жорий йилнинг сентябрь ойидан масофавий шаклда бошлашга ҳам тайёргарлик кўрилмоқда.\n#таълим #Ўзбекистон #онлайн таълим


Сенаторлар янги таҳрирдаги бир қанча қонунларни маъқуллади — Sof.uz\nЖАҲОН 44,180,906 32,357,329 1,170,241\nЎзбекистон Олий Мажлиси сенаторлари томонидан «Аҳоли бандлиги тўғрисида»ги Қонун маъқулланди (янги таҳрирда).\nҚонун билан иш билан таъминлашнинг самарали ва истиқболли йўналишлари – касбий малака ва компетенцияни ривожлантириш миллий тизими, меҳнат дафтарчалари ва шартномаларининг электрон ҳисобини юритишни назарда тутувчи ягона миллий меҳнат тизими жорий этилмоқда.\nҚонуннинг қабул қилиниши меҳнат бозори ва бандликни сифат жиҳатидан янги босқичга кўтариш, миллий ишчи кучи сифатини ошириш учун рағбатлантиришни ташкил этиш, ижтимоий ҳимояга муҳтож шахсларни ишга жойлаштиришни кучайтириш, ишсизларни моддий қўллаб-қувватлаш ва уларнинг ижтимоий фаоллигини рағбатлантиришни мустаҳкамлайди.\nШунингдек, Сенат томонидан «Одам савдосига қарши курашиш тўғрисида»ги қонун маъқулланди (янги таҳрирда).\nҚонунда одам савдосидан жабрланганларни ижтимоий реабилитация қилиш ва мослашувини таъминлаш тартиби, жабрланганлар ҳақидаги маълумотларнинг махфийлигини таъминлаш тартиби, уларга тақдим этиладиган хавфсизлик чоралари ва бошқа кафолатлар белгиланмоқда.\nҚонуннинг қабул қилиниши одам савдосидан жабрланган фуқароларнинг ҳуқуқ ва қонуний манфаатларини кафолатли ҳимоя қилишга хизмат қилади.\nСенат томонидан «Хусусий бандлик агентликлари тўғрисида»ги Ўзбекистон Республикаси Қонунига ўзгартиш ва қўшимчалар киритиш ҳақида”ги Қонун маъқулланди.\nҚонун билан чет элда иш қидираётган шахсларни ишга жойлаштириш бўйича кўрсатилган хизматлар учун тўловларни иш қидираётган шахслардан эмас, балки иш берувчилардан ундириш белгиланмоқда.\nШунингдек, хусусий бандлик агентлиги мансабдор шахсларига нисбатан Қонун талабларини бузганлик учун жавобгарлик ҳам назарда тутилган.\nқонун Олий Мажлис Сенати\n2.09 09:42 221 Ўзбекистон


Давлат активларини бошқариш агентлиги: Ортга йўл йўқ! Хусусийлаштирилган мулклар масаласи қайта кўрилмайди\n19:52 / 11.12.2019\nБугун, 11 декабрь куни Ўзбекистон республикаси Давлат активларини бошқариш агентлиги ташаббуси билан бир гуруҳ журналистларнинг иқтисодий билим ва кўникмаларини ошириш, агентлик фаолияти билан яқиндан таништириш мақсадида семинар ташкил этилди. ОАВ ва соҳа вакиллари иштирокидаги бу тадбирда хусусийлаштириш, инвестиция мажбуриятларини мониторинги, корхоналарда корпоратив бошқарув, санация ва банкротлик, суд бошқарувчиларига қўйилаётган талаблар, турли мулкларни баҳолаш мезонлари, E-ijro аукцион фаолияти каби йўналишларда тушунтиришлар, саволларга жавоблар берилди.\nИштирокчиларни баҳолаш компанияларнинг фаолияти, рақамлар тафовути бўйича келиб чиқаётган зиддиятлар, банкротликдаги ҳолатлар кўпроқ қизиқтирди. Баҳолаш фаолиятини лицензиялаш ва риэлторларни сертификатлаш бошқармаси бошлиғи ўринбосари Аркадий Матяшиннинг маълум қилишича, Ўзбекистонда фаолият юритаётган барча баҳоловчи компаниялар нодавлат ҳисобланади ва уларнинг ҳисоб-китоблари тавсиявий характерга эга.\nKun.uz мухбирининг «бундан 15-20 йиллар аввал хусусийлаштирилган мулклар бўйича қарорлар қайта кўриб чиқилаётгани, айримлари барча инвестициявий мажбуриятлар бажарган бўлсада, тортиб олинаётганини қандай изоҳлайсиз?» деган саволига Инвестиция мажбуриятлари бажарилиши мониторинги бошқармаси бошлиғи в.б. Сардор Жумаев шундай жавоб берди:\n– Бундай ҳолатлар афсуски бор ва улар давлатимизнинг халқаро имижига салбий таъсир қилиши мумкин. Шуни расман таъкидламоқчиманки, агентлигимизнинг айни масаладаги позицияси қатъий – бу борада ортга йўл бўлмаслиги, хусусийлаштирилган мулклар масаласи қайта кўрилмаслиги шарт. Ҳатто шундай ҳолатлар билан боғлиқ суд жараёнларига ўз ҳуқуқшуносларимизни юбориб, тадбиркорлар манфаатларини ҳимоя қилишга тайёрмиз.\nЎзбекистон мулк дахлсизлиги таъминланмаган давлатлар рўйхатига киритилди\nUzAuto Motors нега одамларнинг мулкдор бўлиш ҳуқуқини чекламоқчи?\n17:10 / 06.03.2020\nЎзбекистонда ер ислоҳоти — қишлоқларимизда миллион тадбиркор пайдо бўлиши мумкинми?


Ушбу тажриба уй-жой коммунал хизматлари сифатини янада яхшилашга қаратилган бўлиб, кўп хонадонли уй-жой фондини сақлаш ва ундан фойдаланиш соҳасига бозор механизмларини босқичма-босқич жорий этишга хизмат қилади. Лойиҳани амалга ошириш Вазирлар Маҳкамасининг «Тошкент шаҳрининг уй-жой коммунал инфратузилмасини бошқаришни такомиллаштириш бўйича қўшимча чора-тадбирлар тўғрисида»ги қарорида (4.01.2019 йилдаги 5-сон) кўзда тутилган.\nТажриба доирасида пойтахтимизнинг Юнусобод тумани ҳокимлиги кўп хонадонли уй эгаларининг ваколатли шахслари билан ҳамкорликда танлов асосида умумий фойдаланиладиган кўп хонадонли уйларни сақлаш, улардан фойдаланиш ва уларни таъмирлаш билан шуғулланувчи компанияларни саралаб оладилар. Бинолар мулкдорлари ва бошқарувчи компания ўртасидаги муносабатлар шартнома асосида тартибга солинади. Унинг шартлари ижроси ҳар икки томон учун ҳам мажбурий ҳисобланади. Бунда мажбурий тўловлар миқдори истиқомат қилувчиларнинг умумий мажлисида белгиланади.\nЎз навбатида, бошқарувчи компаниялар ошкора ишлаш, турар жой мулкдорлари олдида ҳисобот беришга мажбурдирлар. Улар истиқомат қилувчилар номидан тегишли ташкилотларга мурожаат қилиш ҳамда умумий бинони сақлаш учун ўз вақтида тўланмаган мажбурий тўловларни ундириш ҳуқуқига эга бўлади. Бундан ташқари, бошқарувчи компанияларга солиқ ва божхона имтиёзлари ҳамда банкдан имтиёзли кредит олиш имконияти берилади.


Витр ҳақдаги боб (3)\nBy Иброҳим Асарий on 11/19/2018 ҲАДИС Ҳадис ва аҳком\nЮз йигирма учинчи ҳадис\nОйша розияллоҳу анҳодан ривоят қилинади: “Расулуллоҳ соллаллоҳу алайҳи ва саллам кечаси ўн уч ракаат (нафл) намоз ўқир эдилар. Уларнинг охирги беш ракаатини витр қилиб, бу беш ракаатнинг фақат охиридагина қаъдага ўтирар эдилар” (Муслим, 737).\nУшбу ҳадисда Ойша розияллоҳу анҳо Набий соллаллоҳу алайҳи ва салламнинг тунги намозларини таърифлаб шундай дейди: Пайғамбаримиз соллаллоҳу алайҳи ва саллам тунда ўн уч ракаат намоз ўқир эдилар. Унинг аввалги саккиз ракаатини икки-икки ракаатдан ўқир, сўнг қолган беш ракаатни бир салом билан, қаъдага фақат охирида ўтириб, витр-тоқ қилиб якунлар эдилар.\nПайғамбаримиз соллаллоҳу алайҳи ва саллам тунги намоз, яъни таҳажжуд намозини неча ракаат ўқиганлари ҳақида Ойша розияллоҳу анҳодан ҳар хил ривоятлар келган. Баъзи ривоятда етти, баъзисида тўққиз, бошқасида ўн бир ва яна бирида ўн уч ракаат ўқиганлари айтилган. Бундан бошқа ривоятлар ҳам нақл қилинган. Шунингдек, Ойша розияллоҳу анҳодан “Икки саҳиҳ ҳадис тўплами”да нақл қилинган ривоятда шундай дейилган: “Расулуллоҳ соллаллоҳу алайҳи ва саллам тунги намозларини ўн бир ракаатдан оширмас эдилар”. Зоҳиридан бир-бирига зиддек кўринган мазкур ривоятлар ўртасини мувофиқлаштиришнинг энг яхши йўли қуйидагичадир: Расулуллоҳ соллаллоҳу алайҳи ва саллам таҳажжуд намозини кўпинча ўн бир ракаатдан оширмас эдилар. Аммо баъзи ҳолатларда шижоатлари келиб мазкур ракаатдан кўпроқ ёки аксинча бироз толиққан пайтларида камроқ ўқиганлар ёхуд таҳажжуд намозини ўқиш тартибини саҳобаларга таълим бериш ёки гоҳо бундай, гоҳо ундай ҳам ўқиш жоизлигини баён қилиш мақсадида шундай қилганлар.\nНабий соллаллоҳу алайҳи ва саллам баъзан тунда ўн уч ракаат нафл намоз ўқир эдилар.\nНабий соллаллоҳу алайҳи ва саллам баъзида витрни беш ракаат қилиб ўқир, унинг фақат охирги ракъатидагина қаъдага ўтирар эдилар.\nРасулуллоҳ соллаллоҳу алайҳи ва салламнинг: “Тунги (нафл) намозлар икки ракаат-икки ракаатдан ўқилади”, деган сўзларидан витрдан бошқа нафл намозлар кўзда тутилган. Негаки, Расулуллоҳ соллаллоҳу алайҳи ва салламнинг ўзлари айрим ҳолатларда тунда узлуксиз етти ракаат, гоҳида беш ракаат витр намози ўқиб, уларнинг фақат охирги ракаатидагина қаъдада ўтирганлар. Шунингдек, Пайғамбаримиз баъзан витр намозини тўққиз ракаат қилиб ҳам ўқиганлар. Саккизинчи ракаатдан кейин қаъда-ташаҳҳудга ўтириб, сўнг салом бермасдан туриб, тўққизинчи ракаатни ўқиб салом берганлар.\nШайхул ислом Ибн Таймия роҳимаҳуллоҳ айтади: “Фарз намоздан кейин энг афзал намоз тунги намозлардир. Уларнинг энг таъкидлангани (яъни энг кўп тарғиб қилингани) витр намози ва бомдоднинг икки ракаат суннатидир”.\nИбн Таймия роҳимаҳуллоҳ суннатда витр намозининг тартиби борасида келган барча ривоятларни зикр қилиб бўлгач, шундай деган: “Тўғрироқ фикр шуки, имом суннатда келган бирор ишни қилса ва витр намозини мазкур кўринишлардан бирига мувофиқ ўқиса, ортидагилар унга эргашиши керак бўлади”.\nМаҳомилий роҳимаҳуллоҳ айтади: “Расулуллоҳ соллаллоҳу алайҳи ва салламнинг витр намозлари етти хил кўринишда бўлган:\nА) бир ракаат;\nБ) уч ракаат: биринчи икки ракаат ўқиб салом бериб, сўнг алоҳида бир ракаат ўқиганлар;\nВ) узлуксиз беш ракаат: унинг фақат охирги бешинчи ракаатида қаъдага ўтириб намозини якунлаганлар;\nГ) етти ракаат: олти ракаатдан сўнг қаъдага ўтириб, ташаҳҳуд дуосини айтиб бўлгач, еттинчи ракаатга туриб, шу билан намозни якунлаганлар;\nД) тўққиз ракаат: саккиз ракаатдан сўнг қаъдага ўтириб, ташаҳҳуд дуосини айтиб бўлгач, тўққизинчи ракаатга туриб, шу билан намозни якунлаганлар;\nЕ) ўн бир ракаат: ҳар икки ракаатдан кейин салом бериб, сўнг охирида туриб бир ракаат ўқиганлар.\nAvvalgi maqolaСийрат: Оналари вафот этиши\nKeyingi maqola Саҳобий бўлинг: Нодир авлод (4)


Норма маслахатчи / 2019 йил / № 41 / Қонунчиликдаги янгиликлар\n«Заргарлик» ДСҚ назорати остида\nЖорий йилнинг май ойида давлатимиз раҳбари заргарлик тармоғида янги қоидалар ва имтиёзларни назарда тутувчи ҳужжатга имзо чеккан эди (18.05.2019 йилдаги ПФ-5721-сон). Юридик шахслар ва якка тартибдаги тадбиркорлар Молия вазирлиги ҳузуридаги Давлат пробирлаш палатаси томонидан берилган лицензия асосида заргарлик ва бошқа буюмларни ишлаб чиқариш билан шуғулланишлари мумкин.\nҚабул қилинган ҳужжат Давлат солиқ қўмитаси томонидан лицензия олинган пайтдан бошлаб заргарлик буюмларини ишлаб чиқарувчилар фаолиятини кузатиш механизмини белгилайди. Бунинг учун тегишли тузилмалар ДСҚга идоралараро ахборот тизими орқали қуйидаги маълумотларни реал вақт режимида юборадилар:\n♦ қимматбаҳо металлар ва қимматбаҳо тошлар билан ишлашга лицензия олган, шунингдек рўйхатдан ўтказилган гувоҳномага эга бўлган (Пробирлаш палатаси);\n♦ қимматбаҳо металларни (Марказий банк), шу жумладан биржа савдолари (Ўзбекистон Республика товар хом ашё биржаси) орқали, шунингдек НКМК ва ОКМКда қимматбаҳо металларни сотиб олган;\n♦ лицензия ва гувоҳноманинг мавжудлиги;\n♦ ҳисоботларида реализация қилинган маҳсулотлар миқдори тўғри кўрсатилганлиги;\n♦ импорт қилинган заргарлик буюмларининг миқдори реализация миқдорига мувофиқлиги;\n♦ савдо шохобчаси НКМ ва тўлов терминаллари билан жиҳозланганлиги;\n♦ ҳисобот даврида маҳсулот реализациясидан олинган фойда миқдорининг соиқ давридаги ҳисоботлардаги кўрсаткичларга мувофиқлиги ва бошқалар.\n♦ ҳуқуқбузарлик биринчи марта содир этилганда – заргарлик буюмларини мусодара қилмаган ҳолда улар қийматининг 50%и миқдорида молиявий жарима ундирилади;\n♦ бир йил давомида такрор содир этилганда буюмлар мусодара қилинади ёки уларнинг тўлиқ қиймати миқдорида жарима ундирилади.\nҲужжат Қонун ҳужжатлари маълумотлари миллий базасида (lex.uz) эълон қилинган ва 2.10.2019 йилдан кучга кирди.\nВазирлар Маҳкамасининг 30.09.2019 йилдаги 833-сон қарори билан саноат ярмаркалари ва электрон кооперация биржасини ташкил этиш бўйича чора-тадбирлар белгиланди.\nҲужжат Президентнинг 1.05.2019 йилдаги ПҚ-4302-сон қарори ижроси юзасидан қабул қилинди, унда саноат кооперациясини янада ривожлантириш, талабгир маҳсулотларни ишлаб чиқаришни кенгайтириш назарда тутилган. Қарордаги чора-тадбирлар жумласида саноат ярмаркаларини мунтазам ўтказиб бориш ва саноат маҳсулотларини етказиб беришга шартномаларни масофадан туриб тузиш учун электрон кооперация биржасини ташкил этиш ҳам бор эди.\nПортални 5 октябрга қадар ишлаб чиқилиши ва статистика, божхона, солиқ, сертификатлаш ва молия органлари ахборотлар базаси билан уйғунлаштирилиши лозим.\n♦ республикада ишлаб чиқарилаётган маҳсулотларининг турлари, ҳажмлари ва техник тавсифлари, шунингдек импорт ва экспорт қилинадиган саноат маҳсулотлари тўғрисидаги маълумотлар;\n♦ ўзлаштиришга тавсия этилган талаб юқори бўлган импорт ўрнини босувчи маҳсулотлар рўйхати.\n1 ноябрга қадар шартномаларни онлайн тарзда тузиш учун доимий фаолият юритадиган электрон савдо майдончалари тўлиқ ишга туширилади.\nИқтисодиёт ва саноат вазирлиги электрон кооперация биржасида оператор бўлади. У Порталнинг узлуксиз ишлашини, тузиладиган шартномалар реестрини шакллантирилишини ва юритилишини таъминлайди.\n♦ таклиф этилаётган товарлар номи, сотиш нархи;\n♦ техник параметрлари, товарнинг фотосурати;\n♦ товар етказиб бериладиган ҳудуд;\n♦ кафолат шартлари ва муддати ҳақида маълумот;\n♦ товарнинг ишлаб чиқарилган йил, яроқлилик муддати ва бошқалар.\nҲужжат Қонун ҳужжатлари маълумотлари миллий базасида (lex.uz) эълон қилинган ва 30.09.2019 йилдан кучга кирди.


11 декабрь куни Ўзбекистонда қандай об-ҳаво кутиляпти? » Ўзбекистон янгиликлари – Zamin.uz\n10 декабрь 2019, 14:30\nТошкент шаҳрида ҳаво ўзгариб туради, вақти-вақти билан ёмғир ёғади. Шарқий шамол йўналишини ўзгартириб ғарбдан 7-12 м/с тезликда эсади. Ҳарорат кечаси 5-7 даража, кундузи 8-10 даража илиқ бўлади.\nҚорақалпоғистон Республикаси ва Хоразм вилоятида ҳаво ўзгариб туради, баъзи жойларда бироз ёғингарчилик (ёмғир, қор) ёғиши мумкин. Шарқий шамол йўналишини ўзгартириб ғарбдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 3 даража совуқ - 2 даража илиқ, кундузи 3-8 даража илиқ бўлади.\nБухоро ва Навоий вилоятида ҳаво ўзгариб туради, баъзи жойларда бироз ёмғир ёғиши мумкин. Баъзи жойларда туман тушиши мумкин. Шарқий шамол йўналишини ўзгартириб ғарбдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 2-7 даража, кундузи 10-15 даража илиқ бўлади.\nТошкент, Жиззах, Сирдарё, Самарқанд вилоятларида ҳаво ўзгариб туради, баъзи жойларда бироз ёмғир ёғиши мумкин. Баъзи жойларда туман тушиши мумкин. Шарқий шамол йўналишини ўзгартириб ғарбдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 2-7 даража, кундузи 12-17 даража илиқ бўлади.\nҚашқадарё ва Сурхондарё вилоятларида ҳаво ўзгариб туради, баъзи жойларда бироз ёмғир ёғиши мумкин. Шарқий шамол йўналишини ўзгартириб ғарбдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 2-7 даража, кундузи 12-17 даража илиқ бўлади.\nАндижон, Наманган, Фарғона вилоятларида ҳаво ўзгариб туради, ёғингарчилик кутилмайди. Баъзи жойларда туман тушиши мумкин. Шамол шарқдан 5-10 м/с тезликда эсади. Ҳарорат кечаси 0-5 даража, кундузи 10-15 даража илиқ бўлади.\nРеспубликанинг тоғли ҳудудларида ҳаво ўзгариб туради, баъзи жойларда ёғингарчилик бўлиши мумкин. Баъзи жойларда туман тушиши мумкин. Шарқий шамол йўналишини ўзгартириб ғарбдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 2 даража совуқ - 3 даража илиқ, кундузи 4-9 даража илиқ бўлади.\nЯнгиликлар » Ўзбекистон » 11 декабрь куни Ўзбекистонда қандай об-ҳаво кутиляпти?\n13:36 10 декабрь куни Ўзбекистонда ёмғир ёғиши мумкин\n14:03 6 декабрь куни Ўзбекистонда қандай об-ҳаво кутиляпти?


Қимматчилик тартибсизликлар келтириб чиқариши мумкин\n18 май 2021, Тошкент вақти: 15:06\nЖаҳон банки президенти Роберт Зеллик озиқ-овқат маҳсулотлари нархи қимматлаб бориши камбағал давлатларда оммавий тартибсизликларга сабаб бўлиши мумкинлиги тўғрисида огоҳлантирди.\nЖаҳон банки ва Халқаро валюта жамғармасининг қўшма мажлисида нутқ сўзлаган Роберт Зеллик донор давлатларни камбағал мамлакатларга зудлик билан ёрдам кўрсатишга чақирди.\n“Жаҳон озиқ-овқат дастури ривожланган мамлакатлардан 1 майга қадар 500 миллион доллар ёрдам пули сўраган эди. Шу пайтгача сўралган пуллардан қарийб ярмини бериш кафолатланди. Бироқ бу пуллар етарли эмас. Имкон қадар бошқа давлатларнинг ҳам ёрдам бера бошлаши биз учун муҳимдир. Жаҳон озиқ-овқат дастури ёрдам сўрагандан буён нархлар ошиб борди, холос, шунинг учун ҳукуматларнинг ҳаракатга киришгани мақсадга мувофиқ бўлар эди”,- деди Роберт Зеллик.\nЖаҳон банкининг маълум қилишича, сўнгги ойлар давомида гуруч нархи 75 фоиз ошган бўлса, дон нархи 120 фоиз қимматлаган.


Россиянинг Ашхабоддаги элчихонаси Туркманистон Ташқи Ишлар вазирига мамлакатда Россиянинг «Маяк» радиостанцияси эшиттиришлари тўхтатилиши сабабини изоҳлаб беришини сураб, нота юборди.\n02 март 2021, Тошкент вақти: 15:14\n«Маяк» радиоканали тўлқинлари Туркманистон давлат радиостанцияси тўлқинлари орқали мамлакатга узатилар эди. Туркманистон Алоқа вазирлигининг билдиришича, «Маяк» радиоканали тўлқинларини узатаётган техник мослама 1964 йилдан бери ишлаётган эди ва эндиликда, у та’мирга муҳтож бўлиб қолгани боис, унинг иши тўхтатилди. Та’мирлаш ишлари эса камида бир йил давом этиши мумкин.\n«Маяк» радиоси раҳбари Андрей Бистрицкийнинг сўзларига кўра, бу ҳақида Туркманистон ҳукумати аввалдан ҳеч қандай огоҳлантириш бермаган.\n«Кўп йиллар давомида, назаримда 40 йилга яқин, Туркманистондаги рус тилида сўзлашувчи аҳоли ва бошқа миллат вакиллари ҳам «Маяк» радиосини эшитиб келишар эди. Шубҳасизки, радиони бошқа эшиттиришга қўйилмаслиги — жиддий муаммо. Биз, эндиликда, ўз аудиториямиз учун нимадир қилишимиз лозим», — деди «Маяк» радиоси раҳбари.


Ўринбой Усмон. Санжоб (ҳикоя) | www.ziyouz.uz\nБош саҳифа Ўзбек насри онлайн антологиясиЎринбой Усмон (1951)Ўринбой Усмон. Санжоб (ҳикоя)\nЎринбой Усмон. Санжоб (ҳикоя)\n(«Лаҳзанинг ларзалари» туркумидан)\nИлиққина, юмшоққина эди сийпалаётган нарса. Йигитчанинг қитиғи келиб, нарироқ сурилди. Илиққина, юмшоқкина вужуд шу заҳотиёқ у томон сурилди ва яна қитиқлай-қитиқ-лай сийпалай кетди. Сийпалади-сийпалади-да, уни қучоқлаб олди. Бирданига аъзои баданини ўнлаб, юзлаб бармоқлар, илиққина, юмшоққина, лекин этингни сескантирувчи бармоқлар қитиқлай кетди. Йигитча кўз очишга уринди, киприклар ажралмади, қўли билан итармоқчи бўлди, тирсаклари биқинига ёпишиб қолганди. Тўсатдан илиққина, юмшоққина нарса беўх-шов, йўқ, фақат беўхшовгина эмас, ёқимсиз, қулоқларинг борлигига ҳам ўкинтирадиган ал-фозда хунук кулди. Кўзлар очилишга интилар, киприклар ажралмасди, қўллар кучини кўрса-тишга тиришар, биқин сира қўйвормасди. «Овора бўлма, болакай, мени кўролмайсан… Чун-ки мен йўқман. Йўқман. Сен йўқ қилдинг мени! Нега билмасликка оласан? Дарров танимай қолдингми? Дарров-а? Бўйнимга арқон солиб, бозорга судраганинг эсингдан чиқдими? Ҳа-ҳа, зиғирча инсоф қолган экан-ку! Танимади\nм, деб қутулишинг мумкин эди-да. Йўқ-йўқ, ўзингни оқламагин. Йигит деган бундай бўлмапти. «Мен обормоқчи эмасдим, отам қўйма-дилар, охур тўла ем бўлса, еб туриб маърайдиган қўйни йўқот, дедилар?!» Жазо бошига соя солганда бировни қалқон қиладиган одамни жиним суймайди. Сен ўз отангни ўққа тутиб, омон қолмоқчимисан? Касал отангнинг қулоғига маъраганим ёқмай қолиб, эгизак туғадиган бўлса ҳам, сотиб кел, деганида, кўнгли учун хўп дедингу олдимга хашак солдинг, сувни янгиладинг. На хашакка, на сувга қарамасдан маърайвергандим, олдимга келиб, худди одам билан гаплашгандай гаплашдинг. «Сен эсли қўйсан-ку, маърамагин, отам бетоб ётибдилар, маърайверсанг, бошлари қаттиқ оғрийди, ана-ана, гапимга тушундинг-а, эсинг бор, дедим-ку!» Оғзингга қараб бир зум жим қолгандим, гапинг тугаши билан отанг опангга энчи қилган қўзичоғим кўз олдимга келди-ю… «Нега яна маъраяпсан, боланг бўлса ёнингда, уни қара, ҳеч маърамайди, ўшандан ўргансанг бўлмайдими? Ёки иккинчи қўзингни о\nъйлаяпсан-ми?!» Сен одам бўлсанг-да, мени тушунгандай эдинг. Энди опангникига бориб эгизимнинг кичигини олиб келарсан, дея хурсанд бўлаётгандим. Қаёқда? Барибир одамлигингга бор-динг. Маърашдан тўхтаганимга қувониб, уйга кириб қўлингга китобингни олдинг. Алам қилиб кетди менга. Аллақаёқларда, опасиникида қўзичоғим мени қўмсаб бўзлаб юрса-ю, бу мени алдаб қўйиб, ёнбошлаганича бемалол китоб ўқийверса! Энди мендан кўрасан! Отангнинг боши оғриса-оғрир, нима ишим бор? Неварам хурсанд бўлсин, куёвим қизимга қаттиқ гапиришини қўйсин, дея қўзичоғимни берворди-ку ўзи! Бўлмаса одамлар, жа, ҳиммат қилганларида, узатган қизларига энчига битта бузоқ беришади. Отанг куёвига яхши кўринмоқ-чи-да, бузоққа кўшиб қўзичоғимни етаклатворди. Кошки, ўша куёв деганлари миннатдор бўлса. Ана, қизи кўзининг сувини оқизиб келди-ку! «Яхшиликни билмайдиган одамларга бергансиз мени. «Қурумсоқ отанг ўлай деб турган тиррақи бузоқча-ю мушукдай қўзи билан оғзимни ёпмоқчи бўлд\nими», деди. Нега кенг ҳовлингизга сиғмай қолдим, отажон? Ўзи пешонам шўр эканми… Онажоним бўлганларида…» Отанг ўшанда пешонасини ушлаб қол-мадими? «Оҳ, она қизим-а, она қизим… Майли, яна пича чида, боланг ҳурмати. Куёв бир кунмас-бир куни ит феълидан тушар. Бор, борақол, жанжал кўтариб юрмасин яна», деди у. Опанг йиғлаб-йиғлаб дарвозадан чиқаркан, отанг бошини чангаллаб ётиб қолмадими? Бил-дингми, энди нега дард тортаётганини? Унга бола азиз бўлса, менга ҳам азиз. Кейин у сотиб кел, деса, арқонлаб, ҳол-жонимга қўймасдан бозорга судрайверасанми? Нима, ўша куни жаҳлим чиқиб турганди, дейсанми? Уришинг, ағанатиб-ағанатиб тепишинг керак эди ўшаларни. Ёнингда қиз бола туриб у гапларга чидадинг-а? Ўшанда улар иккита эди. Иккита-ку, учта бўлганда ҳам уриб ташлардинг. Аядинг. Жанжал чиқмасин, дединг. «Тўйга қачон борайлик, шу ўнинчи синфда қиласилами ё битирув кечасини қўшворасилами? Нега оғиз очмийсан? Тилингни ютвордингми? Ё мум тишлаганларми куёв почча?\nМаҳалламизнинг ой-дай қизини қўлтиқлаб юроласану, қайниларингга биттагина саломни насия қиласанми?» Муштларинг тугилди-ю… ёнингдаги қиз уларни ёзиб қўйди: «Қўйинг, арзимайди, буларнинг фақат оғзи ботир, қўл кўтаришингиз биланоқ сичқоннинг инини излашади.» Сен улар-га қаттиқ ўқрайдинг-да, индамай ўтиб кетдиларинг. Орқадан яна гап отиб қолишди. Сассиқ-сассиқ… Қизни кузатиб қайтганингда улар йўқ эди. Асабинг бузилиб қайтдинг. Энди шуни баҳона қиляпсанми? Вақтида ора очди қилгин эди. «Қанақа боласан ўзи, бозорга обор, тўрт тангага олса ҳам, сот, қайтариб келма.» «Ота, ўзингиз бу йил ҳам эгизак туғади, дегандин-гиз.» «Ўнта туғса ҳам, керакмас, қулоқ-миямни еворди. Кўп маъраган қўй хосиятсиз келади. Обор, йўқотиб кел! Қайтиб кўзимга кўрсатма!» Ана-ана, барибир отангга тўнкаяпсан-а.?.. Бозорда қўй кўп экан, ҳадеганда, сеникига харидор келавермади, келгани ҳам менга эмас, сенга қарарди-ю, кепак баҳосини айтарди. Туравериб зерикиб кетдинг. Қайтариб кетай, десанг, отангнинг гап\nи, сотай десанг, харидор йўқ. Бозорқайтиш бўлиб қолганди. Бир маҳал шокосадай кўзлари қип-қизил киши келиб у ёқ-бу ёғимдан ушлаб кўрди. «Сотамизми?» «Сотамиз!» «Етмиш берайми?» Индамадинг. Нима-нима дейсан? Ўшанда қизилкўзнинг арзимаган пул айтаётганини эмас, наҳотки, сени сотворсам, деб ўйладим?! Нега унда бари-бир кўндинг? Харидор аста-аста юз сўмга чиқиб бориб тўхтаганида, «баракасини берсинми», деганида унинг қип-қизил кўзига қарамасдан қўл узатдинг? У одам мени судраб кетаётганда, зорланиб маъровдим, қўлингда пул, қаққайиб қолдинг. «Қанчага сотдинг, бола? Юзга? Ёмон эмас, саҳардан бери ўтирибсан. Агар шу қассоб амакинг бўлмаганда, уйингга қайтариб кетардинг!» Сен бу гапларни айтган одамнинг афтига ҳам қарамадинг. Ортингга чопиб бориб бўйнимдаги арқондан ушладинг. «Ҳа, бола, арқонни қайтариб олиш энди эсингга кел-дими? Иримни биларкансан-а?» «Амаки, мабодо, қўйимни сўйманг. Қорнида боласи бор. Эгизак туғади. Майлими, амаки? Ишонинг менга. Ҳар йили эгизак қўзилайди\n.» «Мўйловинг чиқиб қолибди-ю, ғирт бола экансан-да, ҳалиям. Баракасини олдингми, бўлди-да. Энди қўй-ни емлаб семиртираманми, кўпайтираминми, сўйиб, гўштини сотаманми, обориб Сирдарёга оқизаманми, буёғи менинг ишим!» Қассоб мени мол-қўйлар ортилган уловга чиқарди-ю, жўнади-кетди. Сен қоққан қозиқдек қотиб қолдинг…\n«Ҳаяллаб кетдинг, ўғлим, умрингда бозорни кўрмагандинг, чув туширишмадими, иш-қилиб? Юз сўмга сотдинг? Боя боласини ҳам қўшиб кетсанг бўларкан. Уни қара, илгари маъраш нималигини билмасди, онасини обкетдингу, миямни эговлашни бошлади. Аслида шаҳардаги каталакдек ҳовлида қўй боқиш нимаси? Қишлоқда яшаганимизда қўтон тўла қўй эди. Биттасининг овозини эшитмасдинг. Қўйхона ҳовлининг этагида, чақирсанг, эшитмайдиган жойда. Бетта-чи, шундоққина пешонангда…»\n«Ота, қўйни бир қассоб олди. Кўзлари қип-қизил. Уни сўядими энди!»\n«Қассоб? Балки сўймас… Йўғ-эй, сўймасов. Боласи борлигини айтдингми? Асли ўзи-ям билар-а… Қассоб бўлса, сўймайди…»\nШунда сал хотиржам тортдинг. Лекин қўзичоққинам онамни топиб берлаб маърай-верди. Ўша тун қандай ухлаганингни билмадинг. Эртаси чала-чулпа нонушта қилиб, ўша қизилкўз қассобни қидиришга отландинг. Сўраб-суриштириб, унинг дўконини топдинг. Навбатда турган одамлар сени дўкон олдига яқинлаштиришмади. «Булар муштдайлигидан ҳаммани босиб-янчиб ўтаман, дейди». «Ҳов бола, навбатда тур, отанг тенги одамлардан уялмайсанми?» «Қассобга гапи бормиш, гўшт керак, деб тўғрисини айт-қўй-да, орага тиқилма, деяпман…» Одамлар ортидан турдинг ҳам. Тарози олдига яқинлашганда ўша қизилкўз «Хўш, оғайни, қанча тортай», дея қўлидаги пичоғини ўйнатди. «Шу пичоғини қўйимнинг бўйнидаям ўйнатса-я, ё аллақачон…» «Мени танимаяпсизми, амаки?» «Сендақаларнинг уруғинг кўп бўлса. Қайдам…» « Ўв бола, бўл тез, оладиганингни ол, экиб қўйган вақтимиз йўқ». «Мен кеча сизга қўй сотувдим». Қассоб ҳайрон бўлиб елка қисди. Одамлар сени нари суришди. Аламинг келди… Кечагина «бор, барак\nа»лаб қўлингни узворайин деган кишининг бугун танимаганга олиши… Бир маҳал қарасанг, дўкон олдида ҳеч ким қолмабди.\n«Э, ҳалиям шеттамисан, оғайни. Қўйингни соғиниб қолдингми? Унда нега сотдинг?»\n«Амаки, пулингизни олкелдим, қўйимни берсангиз».\n«Ҳи-ҳи-ҳи, қизиқ экансан-ку, сал олдинроқ айтмайсанми, бир қадоқ ҳам гўшти қол-мади, ана керак бўлса, калласини ол!»\n«Сиз?! Сиз… дарров…»\n«Ўлгудек жағи очиқ экан, бўлмаса, бир-икки ҳафта боқиб семиртирмоқчийдим. Нақ қулоқ-миямни еб ташлади. Лекин тўғрисўз йигит экансан. Айтганингдай, эгизак боласи боракан. Сўйиб қўйиб, кункўрмас еримни ўйиб-ўйволдим… Умримда биринчи марта бўғоз қўйни сўйишим. Қара, ҳозирдан қўлим қалтираяпти… Сенга ўхшаш битта шогирд излаётгандим. Мабодо, менга шогирд тушмийсанми? Ие, йиғлаяпсанми? Битта қўйга шунчами? Қўй инсон учун яралган, сену менинг насибамиз».\n«Сиз жаллоддан баттар экансиз!»\n«Ҳи-ҳи, кўринишинг йигитдай бўлсаям, аслида оғзидан сути кетмаган гўдак экан-сану… Худди кенжа ўғлимнинг ўзи-я… У роппа-роса ўн йилгача оғзига гўшт олмаса-я! Кенжам ўшанда икки яшармиди, икки ярим яшармиди, битта эчкини сўйишга тўғри келди. Қарасам, муштчалари билан уряпти. «Ҳа, той, муштлашгингиз кеп қолдими», дедим. «Шиж момоншиж, ба-ани пих қилдиж. Шиж момоншиж, момоншиж…»! Ё, қудратингдан, гўдак кўзидаям шунчалик қаҳр бўладими? Қарашга чўчийсан. Эркаламоқчи бўлувдим, нари қочди. Шу-шу гўштни кўрса, кўнгли озади, олдимга яқинлашмайди. Уям ҳатто сендайлигида мол сўйсам, кўчага чиқиб кетарди. Биласанми, у ҳозир нима иш қиляпти? Қассоб! Нега анг-раясан? Ишонмаяпсан-а? Мол аччиғи – жон аччиғи, деб эшитгандирсан? Ўғлим иккита бола-лик бўлгандан кейин бошқа ҳовли олиб кетганди. Олдин мен уни ўйласам, у энди ўз жужуқларини ўйлайди. Бола-чақам деб мол-ҳол ҳам қилди. Бир куни кечда уйига қайтса, хотинининг ранги ўчган. «Сигирга\nбир нарса бўлган. На хашакка қарайди, на кавш қайтаради. Бир жойда қимирламай ётибди.» Ўғлим молхонага кириб, хотинининг ваҳимаси бежиз эмаслиги-ни англайди. Шошиб қўшнисини айтиб чиқади. «Ҳалоллаб олиш керак», дейди қўшни сигирнинг у ёқ- бу ёғини кўриб. У амалланг дегандай қўшнига мўлтирайди. «Умримда чум-чуқ сўйган эмасман, қўлимдан келмайди. Лекин тезда ҳалоллаб олмасангиз, уволига қола-сиз», дейди қўшни. «Сиз қараб туринг, мен отамни айтиб келай, бўлмаса,» дейди ўғлим. «Нималар деяпсиз, жон талвасасида-ку бу, жа нари борса, тўрт-беш дақиқадан сўнг…» Ўғлим сигирга бир қарайди-ю, ошхонага чопиб бориб пичоқ олиб келади. Хириллаётган сигирнинг бўғзига пичоқ тортворади… Тушунгандирсан, унинг нега бундай қилганини? Пули куйган-да. Сигири жон бераётганда, уни сўйса, неча пул сотишини-ю, агар ҳаром қот-са, қанча зарар кўришини тийин-тийинигача ҳисоблаб чиққан. Сўйган сигири мўмай пул бўлгач, олдимга келиб, ёрилиб қолди. Нимаймиш, ота касбини олмоқчийми\nш. «Пичоғин-гизни берасиз, ота», деб турволди. Қонида бор бўлгандан кейин, барибир ота касбини қиларкан-да. Уни ёнимга олдим. Ҳозир ўша эчкини сўйганимда муштлаган, ўн йилгача оғзига гўшт олмаган ўша кенжатойим ҳозирда шаҳарнинг энг катта, олди қассобларидан. Сен бола, бу гапларни нега айтганимни тушундингми? Тушундинг… Сенга пул керак бўлгани учун қўйни бозорга олиб чиққансан. Кейин эгизак туғса кўпайиши эсингга келиб, ё ўзбошимчалик қилганинг учун отангдан эшитадиганингни-эшитиб, мени қидиришга тушгансан. Хўш, оғайни, каллани оласанми? Мана у!»\nҚассоб пастга эгилиши билан кескин бурилдинг-да, уйга қараб жўнадинг. Оёғингни қўлтиғингга қистиргандайин тез юриб борардинг, лекин чопгинг келарди, гўё ҳозир орқангдан калла етиб келади-ю, қўлингга пичоқ тутқазади: «Бор энди, болаларимни ҳам сўй, бор!» Олдингдан эса, олдингдан муштчалари тугилган, кўзлари тўла ёш болакай чиқади. Унга етай деганингда тисланиб-тисланиб, девор панасига ўтиб кетади. Энди йўлингда бир қўлида пичоқ, бир қўлида пул чангаллаган нотаниш одам кўндаланг бўлади. «Кўрдингми, қанча пулим бор, пичоғимни берайми, сенинг пулинг бундан ҳам кўп бўлади, ма, ма…» Ундан қочаётганингда кўз олдингни қора девор тўсиб чиқади. Тентираб-тентираб, ўз маҳаллангдан эмас, қўшни маҳалладан чиқасан. Кимнидир кутасан, интиқ бўласан. У тезроқ келса-ю, юрагингни очсанг. Ҳозир у келади-ю, пичоқни ирғитворади. Узоқ-узоқларга, қўл етмас томонларга отворади. Тўсатдан хунук қаҳқаҳа ўзингга келтиради. Шундай рўпарангда, уч қадам нарида учта башара тиржа\nйиб турарди. «Почча келибдилар-да, бир мириқиб гурунг-лашарканмиз-да». «Келинг, маҳалламизга сўнгги, тарихий сафарингизни нишонлайлик!» «Биқинларидан дарча очишимизни кутадиларми ёки қуён билан ошна бўладиларми?» Уч башара тиржаяди, таҳқир тошаётган нигоҳлар қизилкўз қассоб қўлида ўйнатган пичоқдай нақ бўғзига қадалади. Башаралар чайқалади, чайқалаверади, учта эди, тўртта бўлди – қизил-кўз қўшилди, тўртта эди, бешта бўлди — қизилкўз қассобнинг бир қўлида пичоқ, бир қўлида пул ўғли қўшилди, бешта эди, олтита бўлди – опасига қўл кўтараётган поччаси қўшилди, башаралар чайқалаверди, кўпаяверди, чайқалаверди, кўпаяверди. Ортиқ ўзингни тутиб туролмадинг. Бир мушт билан битта башарани уриб қулатдинг, оёғингни чалган иккинчи-сини айлантириб тепгандинг, қаёққадир учиб кетди. Қолганлари қочиб қолишди. Мушт егани гандираклаб келиб гарданингга тушириб қолди. У шу лаҳзаёқ яна бир мушт еб қулади. Қулаётиб оёғингга ёпишди: «Маҳалладан изингни\nқуритаман!» « Қадамингни қирқа-ман», яна бири иккинчи оёққа ёпишди. Оёқларингнги силтаб чиқардинг-да, тепавердинг, тепавердинг… Башаралар кўринмас, фақат ғужанак гавдалар у ён-бу ён юмаларди. Шу пайт кимдир енгингдан тортди: «Наҳотки, сиз… сиз шунчалик раҳмсиз бўпкетдингиз. Чумолига озор бермайдиган инсон… Қўйинг энди… Ё мени алдаб келаётгандингизми?..» « Сен ара-лашма, жоним, буларни тепиш, тепкилаш керак!» Сен аямай тепкилайвердинг, юмалоқ-ёстиқ қилиб тепкилайвердинг. Қиз ялина-ялина сени кўндиролмагач, юм-юм йиғлаганча югуриб кетди..» Сиз – сиз эмассиз, сиз – сиз эмассиз!» «Сиз — сиз эмассиз!» — кейин бу сўзлар маъно-сини англаб етдинг. Ерда юмалаб ётган икки йигитни турғазиб қўйдинг-да, уйингга қараб судралдинг.\nҚўзичоғим тинмай маърарди. Сен унга қараб турдинг-турдинг-да, қўл силтаб кўчага чиқиб кетдинг. Қош қорайганда қайтдинг. «Ўғлим!» — чақириб қолди отанг. Овози негадир маъюс эди. «Яна опам йиғлаб келдими», деган ўйда ҳадиксираб отангнинг оғзига тикилдинг. У бошини қийиқча билан боғлаб олган, ёстиққа суянган кўйи киртайган кўзларини каттароқ очишга уринарди. «Қаёқларда юрибсан, ўғлим?» Йўқ, опанг келмаган, ҳеч кутилмаган бош-қа бирон кўнгилсизлик юз берган,отангнинг овози маъюс эди, лекин қандайдир бир бошқа-чароқ. Маъюсликка гина аралашганми, ранжишми… «Нега индамийсан? Оҳ, болам-а, мен сени шунчалик бағритош қилиб тарбияладимми? Эсингдами, «Ота, кўчага юринг, болалар кучук уриштиришяпти, биттасидан роса қон оқяпти, ўлиб қолади», деб келганинг? Оддий-гина қуш, ҳайвонга юрагинг ачийдиган бола инсонга қўл кўтардингми, оёқости қилиб теп-киладингми?» «Дарров арз қилиб келишибди-да. Уларнинг ўзлари мени оёқости қилишди.» «Сен туппа-тузуксан-ку! Ё оёқ-\nпоёғинг синдими? Иккита йигитни қонга белаб ташлабсан. Биттаси белини кўтаролмай ётганмиш. Ҳозиргина отаси чиқиб кетди. Унинг таъна-маломатлари бошимни ёряпти. Зўравоннинг отаси, дейди-я!» «Уларнинг ўзлари мени оёқости қилишди. Олдинлари ҳам…» «Яна битта гапни қайтарасан-а, тўрт мучанг соппа-соғ, туппа-тузуксан-ку!»\n«Туппа-тузуксан-а!» Бағриқурт қўйнинг ўпкасига тушса, у сенинг юрагингга оралаганини билмасди отанг. Бутун вужудингни жўлак аямай чақарди. Додлаворгинг келарди. Шундай додласангки, бир лаҳзада ичинг бўшаса. Ич-этингни кемириб ётган ўй-хаёллар олис-олисларга сира қайтиб келмас бўлиб учиб кетса!..»\n«Ота, уларнинг ўзлари мени оёқости қилишди, мен тепдим, холос. Опамни, сизни поч-чам оёқости қилгандан баттар муомала қилишди. Мен уларни тепкиладим, холос.». Отанг кўзини ерга тикди, бошини ушлаганча қолди. Олдинлари унинг олдига тиз чўккан, «Ота, сиз-га нима қилди, бошингизни босиб қўяйми, ё аччиқ чой дамлаб келай, ичасизми», дея меҳри-бонлик қилган бўлардинг. Энди қоққан қозиқдек туравердинг. Отанг «э, дунё», деди-ю, ўр-нига чўзилиб, тўшакни бошигача тортиб олди. Туриб-туриб, аламинг келди. «Ота, қассоб қўйимизни сўйибди. Эгизак боласи боракан!» Кўрпа бир кўтарилди-ю, отанг янада қаттиқ-роқ бурканиб олди. Сен индамай қараб турдинг-турдинг-да, ташқарига чиқдинг. Орқангдан эшитилган маъюс товуш жойингда тўхтатди. «Қандай замон бўлди-я? Ўз пушти камарингдан бўлган зурриёдинг таъна-маломатга кўмса-я, заррача аямасдан, отам демасдан! Қариб, кучдан қолаверсанг, ўз болангнинг кўзига ҳам хунук кўринаркансан. Ҳали уйланмасдан шунча-лик, биттасини бошлаб\nкелса, нималар қилса? Эй, қари бошим, устингда чақиладиган тошён-ғоқларга чидаёласанми?!»\n«Ҳозир қайтиб кираман. Ота, сиз мен учун энг азиз инсонсиз, ўйламасдан гапириб-ман, сизни бошимда кўтариб юраман, дейман… Йўқ, отам нолиш қиляптилар-ку. Эркак киши!.. Дарвоза ғийқиллаб очилади, ғийқиллаб ёпилади. Сен ўйчан кетаверасан, кетавера-сан. Юриб-юриб, биттагина деразасидан ёп-ёруғ нур сочилиб турган уй олдига келасану, сира нари ўтиб кета олмайсан. Юрмоқчи бўласану, оёқларинг бўйсанмайди, қотиб қолган-дайин. Дераза олдига қандай борганингни, бармоқларинг ўз-ўзидан чўзилиб, ёруғ сочилаётган ойнани чертганингни билмайсан. Бармоқларинг деразага ёпишиб қолади. Кўзларида қўрқувми, ҳаяжонми, қиз кўринганда ҳам бармоқларингни деразадан олишга кучинг етмайди. Сени кўрган қизнинг савол тўлган нигоҳида даҳшат ўйнайди. «Кетма! Сенга айтадиган гапим бор. Кетма! Агар айтмасам, юрагинг ҳозир тарс ёрилади!» Хайрият, бу сўзларнинг тилингга чиқмагани. Уларнинг қанчалар йиғлоқилигидан ўзинг ҳам уяласан, терга ботасан. Нари кетаётган қизни устма-уст дераза чер\nтиб тўхтатасан. Энди қиз нигоҳидан даҳшат арииган, ўкинч қадалиб турарди сенга: «Мен сизни сира бундай деб ўйламагандим. Шафқатсиз экансиз. Гиёҳни эзғилашса ҳам куйинишларингиз алдамчи экан-да. Алдамчи экан-да!» Йигит нигоҳинг шиддат билан ўкинчни тешмоққа уринади: «Илтимос, пардани туширма! Менга бир зумгина қулоқ сол. Қўшниларингни ўзлари мени оёқости қилишди. Мен уларни тепки-ладим, холос. Сен билан гаплашиб олишим керак. Менга нималардир бўляпти. Дунёга сиғма-япман, сиғмай кетяпман. Илтимос, пардани туширма!» Қиз ерга қараганча пардани туширади. Ҳалигина зим-зиё кўчани қувонтирганча сочилиб турган нур парда остига яширинади. Сен умид билан кутасан. «Ҳазиллашяпти, ҳозир деразани очворади». Уйда чироқ ўчади. Зулмат аро тентираб-тентираб, ноилож уйга қайтасан.\nОтанг шарпангга илҳақ ётган эканми, остонадан ўтишинг биланоқ шивирлаб чақиради. «Келдингми, бу ёққа кир, ўғлим!» У авзойингга қараркан, хавотирланади. «Ёнимга ўтир, ўғлим! Кетганингдан бери ўйланаман. Нега тўсатдан бунчалик ўзгариб қолдийкин, дейман. Билсам, айб менда экан. Лекин мен қўйни қассоб олишини-ю, касбига иснод келтириб, дар-ровгина сўйиб сотишини туш кўрибманми, ўғлим! Аммо одам деган Исанинг ўчини Мусадан олмайди. Жаҳлинг чиққанда, шайтонга ҳай бериб, астағфурулло, десанг, тамом, ўтади-кета-ди». «У мени «сиз – сиз эмассиз», деди. «Гапирсанг-чи, бундоқ, қон қилвординг-ку! Бўлар иш бўлди, энди минг ўйлаганинг билан ўрнига тушмайди. Лекин инсон кўнглини олиш қийин. Эртага фурсат топиб ўша болалардан узр сўра. Оталарига ўзим тушунтираман, йигит-чиликда бўлади, ўзларингни бошларингдан ўтмабдими, бир ўзига уч киши ёпишгач, ҳеч нарса кўзига кўринмапти, ҳозир пушаймон, дейман. Катта бошимни кичик қиламан…» «Йўқ, ота, улар мендан узр сўрашс\nин!» «Уҳ!.. Сенга нима бўлган ўзи? Одам бир кечадаёқ шунчалик ўзгарадими? Сен қулоқсиз бола эмасдинг-ку.» «Мен – мен эмасман!» «Нима-а? Бу нима деганинг?»\nИлиққина, юмшоққина нарса минглаб бармоқлари билан йигитчанинг бошини чим-чилар, у тўшакдан у ён-бу ён тўлғанарди.\n← Аввалги Аввалги Ўринбой Усмон. Сазойи (ҳикоя)\nКейинги → Кейинги: Ўринбой Усмон. Қорачиқ тубидаги мунг (ҳикоя)


Мўл ва сифатли ҳосил берадиган ёнғоқ – Сурхон тонги\nБош саҳифа / Қишлоқ хўжалиги / Мўл ва сифатли ҳосил берадиган ёнғоқ\nЯнвар 26, 2018\tҚишлоқ хўжалиги Изоҳ қолдириш 1,182 Кўрилди\nПрезидентимиз куни-кеча вилоятга ташрифи чоғи лалми ерларда ёнғоқзорларни кенгайтириш ҳақида ҳам айтиб ўтди. Ёнғоқзор барпо этиш ташвишида юрган тадбиркорларга Америка пекан ёнғоғи ҳақида айрим маълумотларни келтирамиз.\nАмерика ёнғоғи — пекан қиш совуғига ҳамда иссиқ иқлимга чидамли. Меваси истеъмол қилинади ҳамда қандолатчиликда фойдаланилади. Пекан ёнғоғи ёғи грек ёнғоғиникидан қолишмайди, таъми соя ёғини эслатади. Мазаси ширин, хушхўр. Мағзидан 70-80 фоиз ёғ чиқади. Бундан ташқари, мева таркибида инсон учун фойдали витаминлар, кимёвий элементлар темир, мис, марганец, ёд, кальций, цинк, углеводлар, минерал тузлар, бўёвчи ва ҳид берувчи моддалар, дубил, каратинлар мавжуд.\nАбу Али ибн Сино пекан ёнғоғини қатор хасталикларга, жумладан асаб сис- темаси, дармонсизлик, камқонлик, юрак, жигар, ўт-қоп, ошқозон-ичак, талоқ, шамоллаш, ревматизм, бўқоқ, тиш, томоқ касалликларига даволигини, шунингдек, иммунитет оширувчи, инсонни ёшартирувчи хусусиятларга эгалигини айтиб ўтган. Пекан дарахти мустаҳкам, томири 10-25 метргача ерга кириб боради, ёғочи эса дуб, ясенга ўхшаб мебел саноатида ишлатилади.\nАмерика пекан ёнғоғи интенсив боғлар орасига экилса, уларни қаттиқ совуқ, шамол ва бошқа табиий офатлардан ҳимоялайди. Пекан баланд ўсувчи дарахт, бўйи 15-35 метр гача етади, эни эса 30 метр квадрат жойни эгаллайди, танасининг диаметри 2,5-3 метргача бўлади. Денов туманидаги Дендрарий боғида Америка пекан ёнғоғининг 9 та тури парваришланмоқда ҳамда кўчатлар тайёрланаяпти.\nАмерика пекан ёнғоғининг гуллаш даври апрель-май. Эрта баҳор совуқларига чидамли, грек ёнғоғидан кейин гуллайди. Чангланиши шамол ёрдамида амалга ошади. Меваси 2 йиллик новдаларда 3-6 донагача ғужум бўлиб, 12-20 йиллик дарахтининг бир тупи 50-100 килограммгача ҳосил беради.\nМеваси ранги яшил қорамтир, цилиндр шаклда, дуб мевасига жуда ўхшаш. Қобиғи мустаҳкам, зич жойлашган мевасини қуруқ жойда 3-4 йил сақласа ҳам истеъмол учун яроқлилигини йўқотмайди. Зараркунандалар зиён етказмайди. Дарахтини эккандан кейин 6-8 йил орасида ҳосил бера бошлайди.\nКўчат тайёрлаш учун асосан мевасидан, яъни ёнғоғидан фойдаланилади, тезроқ ҳосилга киритиш учун пайванд усулидан фойдаланиш мумкин. Кўчатини бир жойдан иккинчи жойга кўчириш яхши натижа бермайди. Бир гектар майдонга 125 дона кўчат сарфланади, тошлоқ, тоғли ҳудудларда 8х8, 10х8 метр схемада экилади, ҳосилдорлик ўртача 2-2,5 тоннани ташкил этади.\nДарахти доимий ҳосил беради. Ҳар йили катта ёшдаги дарахтлардан 200-300 килограмм мева олиш мумкин. Мевасининг пишиш муддати навларига қараб октябрь, ноябрь ойларига тўғри келади. Пекан дарахти ер танламайди, агротехникаси эса грек ёнғоғига жуда яқин.\nқишлоқ хўжалик фанлари номзоди,\nакадемик М. Мирзаев номидаги БУ ва В илмий-тадқиқот институти Сурхондарё илмий тажриба станцияси илмий ходимлари\nОлдинги Лоқайдлик ва саводсизликнинг илдизи қаерда?\nКейинги Темир йўлдан ўтаётганда…\n“Оқ теракми, кўк терак?..


Қош-кўзни татуаж қилдириш касалликка сабаб бўладими? - Darakchi\nҚош-кўзни татуаж қилдириш касалликка сабаб бўладими?\nСАЛОМАТЛИК 04.11.2019, 18:01\nТеглар: татуаж, саломатлик\nСайтимиз ўқувчилари қўнғироқ қилиб, татуажнинг организмга қандай зарарли томонлари борлиги, бу орқали қандай касалликлар юқиши мумкинлигини сўраб, мурожаат этишди. Бу борадаги саволларга мутахассисдан жавоб олиш мақсадида Darakchi.uz мухбири терапевт Гулбаҳор Қодирова билан боғланди. Шифокор саволларга қуйидагича жавоб берди:\n–Татуаж лаб, кўз ва қошда узоқ муддат сақланиб турадиган бўёқ ёки шакл беришдир. Бу қайсидир маънода гўзал кўриниш имконини беради. Бироқ у ташқи кўринишга, саломатликка сезиларли даражада зиён келтириши мумкин. Масалан:\nҚош татуажи қош сийраклашиб, илдизи йўқ бўлиб кетишига олиб келиши мумкин. Қошлар учун бундай турдаги пардоз тўкилиш эҳтимолини оширади ва янги қошлар ўсишини тўхтатади.\nКўз татуажи игна ёрдамида шакл чизиш йўли билан кўз ва қовоқ шаклини тўғрилашга қаратилган. Бунда кўз нуқсонлари яширилади. Аммо афсуски мазкур муолажа оғриқли бўлиб, кўриш қобилияти, қовоқ териси, тери сезувчанлиги ва мимикага салбий таъсир кўрсатиши мумкин.\nЛаб татуажи лаблар шаклини тўғрилаш, катталаштириш ҳамда қизартириш мақсадида амалга оширилади. Лабни татуаж қилгандан сўнг оғиз атрофида шишлар пайдо бўлиб, уларнинг битиши узоқ вақтга чўзилади. Бундан ташқари, инфекцион касалликлар билан хасталаниш эҳтимоли ошади. Агар сиз герпес вирусига тўқнаш келмаган бўлсангиз, мазкур муолажадан сўнг у сизда пайдо бўлиши ёки бор бўлса, кучайиши мумкин.\nТатуажда асбоб-ускуналарни нотўғри стериллаш, сифатсиз бўёқ ва мутахассис тажрибасининг етишмаслиги бундай пардознинг хавфли салбий оқибатларидан ҳисобланади. Хавфли томони амалиёт юзнинг асаб томирларига жароҳат етказиши, агар асбоблар бир марталик бўлмаса ва яхши стерилланмаган бўлса гепатит, ОИТС ва бошқа касалликлар юқиши эҳтимоли бор.\nДеразани очиш шунчалик хавфлими? Касаллик юқмаслиги учун эшик ва деразаларни ёпиқ туриши шартми?\nБинонинг ичида бўлганда ниқоб тақиш шарт эмасми?


Роналду “Юве” раҳбариятидан нимани сўрайди?\n31 март, 2021, 17:45\nРоналду буни билади...\nКриштиану Роналду “Ювентус”га жамоани Европа Чемпионлар лигасида ғолибликка етаклаш учун олиб келинган. Чунки туринликлар ички чемпионатда португалиялик юлдузсиз ҳам қийинчиликсиз ғалаба қозониб келаётган эди.\nЛекин аксига олиб, Роналду келганидан буён “Ювентус” қитъанинг энг нуфузли мусобақасини нимчорак финалдаёқ тарк этмоқда.\nБу гал ҳам клуб мусобақадан чиқиб кетганидан кейин йилига 31 миллион евро маош олаётган Роналдунинг трансферга қўйилиши ҳақида хабарлар урчиб кетди. Бироқ, туринликлар вице-президенти Павел Недвед тўпурар ҳужумчи жамоада қолишини маълум қилди.\nОхирги хабарларга қараганда, Криштиану Роналду май ойида клуб раҳбарияти билан учрашади. 36 ёшли футболчи раҳбарларга Чемпионлар лигасида ғолиб чиқиш учун таркибни шунга яраша шакллантириш ва кучайтириш лозимлигини тушунтирмоқчи.\nАввалроқ, “Ювентус” хўжайинлари агар жамоа жорий мавсум якунларига кўра, Чемпионлар лигасига йўлланма ола билмаса, Андреа Пирло ишдан олинишини билдирганди.